Бугунда Самарқанд вилоят божхона бошқармаси томонидан “Ургут” эркин иқтисодий зонаси иштирокчиларига қулайлик яратиш мақсадида, “Самарқанд” ташқи иқтисодий фаолият божхона постининг “Ургут” божхона пункти фаолияти ташкил этилган. Мақсад битта, у ҳам бўлса тадбиркорларни қўллаб-қувватлаш.\nБугунги кунда “Ургут” ЭИЗда фаолият кўрсатувчи 67 та корхоналарнинг ишлаб чиқариш лойиҳалари эркин иқтисодий зоналар маъмурий кенгаши томонидан тасдиқланган.\nШундан, тасдиқланган лойиҳалар доирасида жорий йилнинг 10 ойи давомида “Ургут” ЭИЗда фаолият кўрсатувчи 28 та корхоналар томонидан лойиҳа асосида хорижий давлатлардан импорт қилинган товарлар учун 71,4 млрд. сўм божхона имтиёзлари берилди. Ўтган йилнинг шу даврига (2017 йилда 3 та корхоналар томонидан 1,3 млрд. сўм) нисбатан 70,1 млрд. сўмга ортган.\nШунингдек, жорий йилнинг 10 ойи давомида ЭИЗга аъзо 13 та корхона томонидан қиймати 14 467,53 минг АҚШ долларига тенг бўлган 17 хилдаги товарлар Россия, Қозоғистон, Қирғизистон, Тожикистон, Афғонистон, Озарбайжон, Хитой ва Туркия давлатларига экспорт қилинган.


ЎзА - Қибрайлик фуқаро 2 миллион сўмдан ортиқ миқдорда жарима тўлайдиган бўлди\nҚибрайлик фуқаро 2 миллион сўмдан ортиқ миқдорда жарима тўлайдиган бўлди\nБугунги кунда ОАВ вакиллари ва блогерлар томонидан Чирчиқ дарёси муҳофаза зонасида ноқонуний чиқиндихоналарнинг юзага келгани, ишлаб чиқариш корхоналари, хусусий тадбиркорлар, оддий фуқаролар томонидан атроф-муҳитни муҳофаза қилиш қонунчилиги талабларига риоя этилмаганлиги юзасидан мурожаатлар, ижтимоий тармоқларда хабарлар берилмоқда.\nЎзбекистон Республикаси Экология ва атроф-муҳитни муҳофаза қилиш қўмитаси маълум қилишича, мазкур муаммони самарали ҳал этиш мақсадида Тошкент вилояти бошқармаси томонидан Чирчиқ дарёсининг муҳофаза зонасида жойлашган объектлар хатловдан ўтказилган.\nХатлов натижаларига кўра, Тошкент вилояти Чирчиқ дарёсининг 250 метрлик муҳофаза минтақасида жойлашган объектлар сони 2652 тани (ишлаб чиқариш ва автотранспорт корхоналари, дала ҳовлилар, ошхона ва ресторанлар ва бошқалар) ташкил этади.\nБугунги кунга қадар қўмита тизимидаги давлат инспекторлари томонидан рейд тадбирлари ташкил этилди. Хусусан, Қибрай тумани “Чингелди” МФЙ ҳудудида Чирчиқ дарёсига номаълум шахслар томонидан ноқонуний равишда тўкиб кетилган (тахминан 50 та машина) қурилиш ва маиший чиқиндилар тозаланиб, 1 гектарга яқин майдонда ободонлаштириш ишлари олиб борилди. Ушбу ишларни амалга оширишда “Тошвилйўлсаноат” АЖ ва “Автойўл” АЖнинг техникалари жалб этилди.\nХудди шу каби Қибрай тумани “Роҳат” МФЙ ва Юқори Чирчиқ тумани “Болта” МФЙ ҳудудларида Чирчиқ дарёсининг 2 километр масофасида чиқиндилардан тозалаш ва ободонлаштириш ишлари олиб борилди.\nРейд давомида Қибрай туманидаги “Ҳақиқат” МФЙ ҳудудида фуқаро Е.А. томонидан ЗИЛ автомашинасида қурилиш чиқиндиларини белгиланмаган жойга ташлаганлиги аниқланиб, МЖтКнинг 91/1-моддаси билан базавий ҳисоблаш миқдорининг 3 баробари миқдорида (669 000 сўм) маъмурий жарима қўлланилди. Шу билан бирга, “Тузел” МФЙ ҳудудида фуқаро Н.И.нинг ноқонуний равишда қум-шағал қазиб олиш ҳолати аниқланиб, МЖтКнинг 70-моддаси билан базавий ҳисоблаш миқдорининг 10 баробари миқдорида (2 223 000 сўм) жарима қўлланилди.\nРейд тадбирлари давом этмоқда.


«Кавказ асири» поэмаси, «Узум», «Боқчасарой фонтани» шеърларида шарқона оҳанглар\nHome icon Бош саҳифа»Кутубхона»Мақолалар»«Кавказ асири» поэмаси, «Узум», «Боқчасарой фонтани» шеърларида шарқона оҳанглар\nШарқ асарлари услуби ва шарқона тасвир воситаларига муштарак усулда «Руслан ва Людмила»ни яратаётган Пушкиннинг ёш қалбида реал рус ҳаёти ҳамда ижтимоий-сиёсий тузум чексиз исёнлар уйғотарди.\n«Тож-тахт қусурин бирма-бир топтаб», бутун жаҳонга эркни улуғлашни истаган шоир «мангу қонунни шоҳлардан юксак» билар ва:\nШоҳ амри-ла, дўстлар хору зор тутқун.\nХалқни кўраманми озод ва бардам,\nВатаним устида балқирми бир кун\nМаърифатли эркнинг тонготари ҳам?\nкаби мисраларда эрк дардида ёнган рус қалбининг оғриқ-изтиробларини куйларди.\nИсён руҳида яратилган бир қатор шеърлари учун Пушкин қувғинга учрайди. Подшо уни бир вақтлар Радишчев сургун қилниган узоқ Сибирга юбормоқни режалаштиради. Чаадаев, Жуковскийлар аралашуви туфайли Пушкин Екатеринославга сургун қилинади. Шоирга Ге¬нерал Раевскийлар оиласи билан Кавказга кетишга рухсат берилади (1820). Пушкин у жойдан Гурзуф, Кишенёв ва Одессага (1821) боради. Жанубга сургун қилиниши Пушкинга ҳақиқий шарқона ҳаёт тарзи ва унинг жонли манзаралари билан танишишга имкон беради.\nЭнди ижодкор афсонавий хаёлотлардан чекинади, китобий тасаввурлар ўрнини Қрим ва Кавказ халқларининг жонли ҳаёти эгаллайди. Шоир Русия жанубида яшайдиган халқларнинг турмуш тарзи, урф- одатлари, феъл-атворлариии ўз кўзи билан кўриб, адабий асарлардан эмас, бевосита ҳаётнинг ўзидан бадиий идрок эта бошлайди.\nА.С. Пушкин 1820 йил 24 сентябрда укаси Л.С.Пушкинга ёзган мактубида Кавказ табиати, тоғ тизмаларининг улуғвор чўққилари гўзаллигига мафтун бўлиб, «жазирама Осиёнинг чегараси бўлган Кавказни ҳар томонлама диққатга сазовор ўлка» деб баҳолайди.\nПушкин бу «ажойиб ўлка» билан танишар экан, унинг шоирона тафаккури Қрим, Кавказ билан кифояланиб қолмасдан, бу мамлакатлар атрофига ҳам парвоз қила бошлайди. Пушкин Кавказга Русияни Эрон, Ҳиндистон, Ўрта Осиё билан яқинлаштирувчи бир мамлакат сифатида қарайди.\nНатижада Пушкин Шарқ эртаклари таъсирида дунёга келган «Руслан ва Людмила»ни тугатар-тугатмас Кавказ таассуротлари асосида «Кавказ асири» (1820—1821) поэмасини ёза бошлайди ҳамда унинг хаёли араб ва форс ўлкалари тасвирланган афсоналарга бой эртаклар диёридан диққат-эътибори реал рус ҳаёти билан бевосита боғлиқ бўлган жануб ва Кавказга кўчади. Бу кўчиш шоирнинг ижодий уфқларини яна ҳам кенгайтиради.\nЗеро, шоир қалби ва тафаккури ҳамиша ўз даври дардларининг кўзгуси бўлган. Пушкин замонасининг дарди эркка ташналик эди. «Кавказ асири»да ана шу эркка ташна қалб изтироблари романтик либосда ифода тонганини кўрамиз. Чунончи, «Кавказ асири»да черкаслар тутқуни рус йигитининг эркинликка интилишини кўрсатиш баробарида Кавказни зулм билан эзаётган рус генераллари ҳам қаттиқ қораланган ва шоир: «...мана — Шарқ чекар фарёд», деб ёзган. Демак, «Кав¬каз асири» поэмасидаги эркинлик ғояси Пушкин учун умумубашарий ғоя. У фақат рус халқи эркинликка эришишини эмас, бугун бани башарнинг эркин яшашини орзу қилади. Пушкин фақатгина ўз миллатининг тақдирини эмас, умуминсоният тақдирини ўйлаб қайғуради. Пушкин дунёқарашидаги Шарқ халқларига эҳтиром шу қадар кучли эдики, у Шарқ фарзанди чер¬кас қизини поэманинг бош қаҳрамони қилиб танлайди ва уни озодлик рамзи сифатида тасвирлайди.\nШоир 1822 йил янги дўсти зобит В.П.Горчаковга ёзган мактубида поэмасининг заиф жиҳатлари ҳақида фикр юритиб, «черкасларнинг урф-одатлари ва феъли-атворларини тасвирлаш асаримиинг кўп ва хўп қисмини ташкил қилади, уни «Черкас қизи» деб атаганим яхшироқ бўлар эди», деб ёзади. Чунки чер¬кас қизи образи бадиият нуқтаи назаридангина эмас, балки маънавий-ахлоқий идеал ифодаси сифатида ҳам асардаги энг муваффақиятли образ саналади.\nАсарда асир рус йигити тимсолида тажассум топган ғарбона руҳият черкас қизининг шарқона юксак маънавияти, кўтаринки — романтик ҳиссиётларига қиёсан анча ғариб эканини Пушкин реалист санъаткор сифатида ҳаққоний тасвирлаган. Тоғликлар феълига хос ҳурлик руҳияти Пушкиннинг озодлик ва эркинлик ҳақидаги эзгу ғояларига ниҳоятда ҳамоҳанг бўлгани боис шарқона қадриятларии алоҳида самимият билан тараннум этади.\nПушкин наздида озодлик деган олий неъматга эришиш қанчалик улуғвор саодат бўлса, кимгадир озод¬лик инъом этиш ҳам шунчалик шарафли бахтдир.\nЧин ошиқ ҳамиша севгилисига энг олий неъматни раво курган. Черкас қизи маънавияти ҳам шундай мардлик ва садоқат руҳи билан суғорилган. У ўзи севиб қолган асир йигитни севгисидан жудо бўлишини билган ҳолда озод қилади, лекин унинг ишқи оташи шунчалар кучлики, у ҳижронга тоб бера олмайди. Черкас қизи билиб туриб ўзини шамга урган нарвонадан ҳам зиёдароқ ошиқлик сифатини намоён қилади. Йигитни озод қилиб, ўзини сувга ташлайди. Зоҳиран қараганда, бу иш гўё заифликдек кўринади. Лекин черкас қизининг маъ¬навияти билан боғлиқ ботиний моҳият эътибори ила англасак, бу руҳий матонат, албатта. Ўз жонини қурбон қилиш эвазига тутқундаги маҳбубини озод қилиш арзийдиган қурбонлик деб талқин қилиш шоир томонидан поэма руҳига сингдирилган ғоя. Муҳаббат улуғ туйғу, аммо жонга қасд қилмоқ гуноҳи азим эканлигини англамагани учун ҳам шоир севикли қаҳрамонига шундай тақдирни раво кўрган.\nИшқ фидойиси бўлган черкас қизининг наздидаги ўзи озод бўлишнигина эмас, ўзгани озод қилишни шараф деб билиш ғояси Пушкиннинг бошқа асарларида ҳам ўз ифодасини топган, тадрижий тараққий қилиб борган, шоир ижодининг асосий ғояларидан саналган эътиқоддир.\nПушкин «Қушча» (1823) деган шеърида «баҳор байрамида, гўзал сайилда қушчага эрк бериб учирар экан», «кўнгли тасалли ва ором топади» — бир қушни озод қилиш бахтига муяссар бўлганига шукроналар келтиради:\nАхир, мен озодлик этолдим инъом,\nАқалли биргина жонга бир нафас.\nБундан инсоннинг ҳур ва озод бўлиши бир бахт, ўзгани ҳур ва озод кўриш яна бир бахт, ўзгага ҳурлик ва озодлик инъом эта олиш яна ҳам улуғворроқ бахт, ақалли бир қушчага бўлса ҳам, деган маънони уқиш мумкин.\nҚалби эзгу ҳислар билан йўғрилган русийзабон шоирнинг бу эътиқоди Пайғамбаримиз (с.а.в.)нинг ҳадисларига қанчалик ҳамоҳанглигини кўриб, ҳайратга тушасиз. Зеро, Расули Акрам (с.а.в.) «Бир-бирингизга хайр-садақа қилинг, яхшилик эҳсон қилинг, ҳеч бўлмаса яримта хурмо билан бўлса ҳам», деб марҳамат қилганлар. Пушкин ҳам инсоннинг инсонга яхшилик қилишини эътиқод даражасига кўтаради (ва мўмин инсонга хос фазилатлардан бирини намоён қилади).\nИнсоннинг инсонга хайрихоҳлиги ва ҳамдардлиги жаҳон адабиёти тарихида тарғиб ва таҳлил этиб келинган. Жаҳон адабиётининг инсонпарварлик ғояларини ўзида мужассам этган барча вакиллари ижодида бу руҳ, албатта, у ёки бу тарзда ифодасини топган. Пушкин асарларида ҳам инсоннинг инсонга хайри- хоҳлиги, ҳамдардлиги ва биродарлиги миллий сарҳад билан чекланмаган. Шунинг учуи ҳам рус генерали Ермоловнинг Кавказ халқларига кўрсатган зулмига қарши исён билдириб: «...Шарқ чекар фарёд», деб ҳайқиради. Зеро, унинг Шарқ халқлари ҳаётига бўлган муносабати оддий қизиқиш эмас, чуқур самимиягга асосланган хайрихоҳлик билан суғорилган. Шоир «Кав¬каз асири» поэмасининг эпилогида:\nХаёл дўсти муза тинмайин\nОсиёга отарди қулоч, —\nҲа, Пушкин араб дунёси, форс шеърияти, Кав¬каз Шарқи билангина эмас, Осиё минтақасига мансуб Шарқни ҳам танишни истарди. Иакинф Бичурин билан суҳбатлари, унинг Ўрта Осиё ҳақидаги маълумотларга бой асарлари бу иштиёқни яна ҳам кучайтирарди. Аммо бу қизиқишларнинг ижодий самаралари анча кейин натижа берди ва кўпроқ Пушкиннинг тарихий асарларида ифодасини топди.\nПушкин «Кавказ асири» поэмасида черкаслар орқали Кавказ мусулмонлари ҳаёти, уларнинг урф- одатлари тасвирига анча чуқур кириб борган. Бу халқларнинг самимияти, меҳмондўстлиги, тараққий этган Оврупа ҳаётидан бутунлай фарқ қилувчи оқкўнгилликлари, меҳрибон черкас қизининг меҳру шафқатга тўлиқлиги, асир йигитга тавозеъ билан қимиз тутишлари, ҳайит кунлари тўпланишиб, ўйин-кулгу қилиб, шодиёналик билан рамазонни нишонлашларини ҳавас билан тараннум этади. Қрим ва Кавказ арабий диёрлар сингари шоҳонавор, дабдабали ва ярқироқ бўлмаса ҳам, ўз табиатининг улуғворлиги билан Пушкинга худди «Минг бир кеча» эртакларидаги манзаралар сингари сирли либосларда кўринади ва ўзига тобора кўпроқ жалб қилади. Бу қизиқишлар самараси ўлароқ Пушкин ижодида жанубий туркум аталмиш шеърлар мажмуаси пайдо бўлади.\n«Осиёнинг бесамар сарҳадларини кўрдим», «Табиат чирой очган ўлкаларни ким кўрган», «Яқинда бир фақир мусулмон», «Боқчасарой фонтани», «О, қиз — гул заижирингдаман», «Узум» каби шеърлари мана шу жанубий туркум намуналаридир. Бу шеьрларда Пушкин шартли афсонавий шаклларда эмас, ҳаққоний тасвир усуллари орқали Шарқона ҳаёт тарзининг ўзига хос манзараларини яратишга интилади.\n«Яқинда бир фақир мусулмон» шеърида қаймоққа бошқоронғу бўлган Фотима эридан қаймоқ топиб келишини илтимос қилгани, Муҳаммад ҳар йили янги меҳмон туҳфа қиладиган аёлига қаймоқ қидириб, жуда кўп саргузаштларии бошидан кечиргани ҳикоя қилинади.\nШеърда талайгина туркий сўзлар ишлатилади, шеър қаҳрамонларининг исмлари ҳам бутунлай мусулмонча: Муҳаммад ва Фотима, фақир, мусулмон, қаймоқ, Қуръон сўзлари руслашган товуш ўзгариши билан айнан ишлатилади.\nЯқинда бир фақир мусулмон\nАҳлига бахш этиб жонни\nЯшарди, муқаддас билиб Куръонни... —\nдеб бошланган бу шеърда Пушкин кечгача тиним билмай асалариларини, подаларини, боғдаги узумларни миришкорлик билан парвариш қилувчи меҳнаткаш Муҳаммад (Мехмет) хотини Фотимани жондан севишини, бу муҳаббат афсонавий севги эмас, оддий одамларга хос ўта самимий меҳр эканини тасвир этади. Шеърда шарқона ҳаёт тарзи, шарқ кишилари характеридаги ўзига хос руҳий ҳолатлар жуда ҳаққоний акс этган.\nМазкур шеърда манзара шарқона, характер шарқ¬она, шеър лексикасида ҳам шарқийлашиш мавжуд бўлиб, тасвир этилаётган ҳодисаларни бадиий идрок этишда ва услубда Пушкин Оврупа шоири сифатида гавдаланади. Шеърда ғарбона тафаккур тарзи устун туради. Зеро, «Ҳақиқий миллийлик ташқи либослар тасвири эмас, халқнинг руҳияти ифодасида акс эта¬ди. Шоир бутунлай бошқа дунёни тасвирлаётганида ҳам, агар унга ўз халқи нуқтаи назаридан, ўзининг миллий табиатидан келиб чиқиб қараса, миллий бў¬лиши мумкии. Шунда унинг сўзлари халқи дилидан чиққан сўзлардек моҳиятга эга бўлади», деганида Гоголь Пушкиннинг айнан шундай асарларини кўзда тутган. Чунки бу асарларда шоир тасвир эгаётган шар¬қона манзара, шарқона образларга рус кишиси нуқ¬таи назаридан қарайди. Рус халқига хос тафаккур хусусиятларидан келиб чиқиб баҳо беради.\nШарқона поэтик услубга ҳамоҳанглик жануб туркумига мансуб бошқа шеърлар — «Узум», «Боқчасарой фонтани»да кўпроқ акс садо беради. «Узум» шеъри бевосита Саъдий ижодидан таъсирланиш самараси эканини рус пушкиншунослари ҳам таъкидлашган. «Баҳор ўтиши билан сўлган гуллар учуй афсус чекмайман», деб ёзади Пушкин. Чунки шоирга кузда етилгувчи тилларанг узумлар афзал. Баҳор — куз, гул — тилларанг узумнинг қарама-қарши қўйилиши Саъдийнинг «Гулистон» ва «Бўстон»ига ишора. Ёшлик баҳорга қиёс: баҳор — гул, гул — баҳор рамзи. Узум боғда ўсади, кузда пишади. Куз инсон умрининг етилган, улуғлашган палласи. Ёшлик гўзаллигидан балоғат ёшида эришиладиган комиллик шоир дилига қимматли. «Олтин водий», «тилларанг куз», «гўзал қиз бармоқпаридек узун ва тиниқ» (узум)каби ташбеҳлар, тазод, рамзий ишора каби шарқ поэтикасига хос санъатлар шеърда жамулжам бўлган, Шарқ шеъриятига хос мажозийлик ўз ифодасини топган. Пушкин¬нинг «Узум» шеърини Брагинский Шарқ мумтоз адабиёгига мансуб шеърий жанр - «қитъа» билан қиёслайди. Фикрни мажозий ифодалаш усули, тазод, истиораи бит — тарсеҳ, ташбеҳи сареҳ, таносуб, мураатун назир каби шеърий санъатларга муштарак ифодалардан фойдаланганини мисоллар асосида исботлайди. Албатта, бу усулларга Пушкин онгли равишда тақлид қилмаган, улар бадиий интуитив тарзда шаклланган.\nБрагинский ҳам бу ҳолатни холислик билан тан олади. Саъдийнинг «Гулистон» асари дебочасида: «Дўстларимиздан бирининг боғида тунаб қолишга тўғри келди. Бу жуда ажойиб бир жой бўлиб, ғоятда сафобахш, дилрабо, дарахтлари бир-бирига айқашиб кетган, ерига ранго-ранг шиша парчалари тўшалганга ўхшар, тепадан осилиб турган узум бошлари эса Сурайё юлдузлар туркумини эслатарди:\nИрмоқлар шилдироқ, жаннатдай боғлар\nКушларнинг сайраши мукаммал, мавзун.\nЎра-қир лолалар билан ранго-ранг\nМевали дарахтлар ажиб гуно-гун.\nДарахтдаи қуйига тушган кўланка\nЕрларни гиламдай безар бус-бутун.\nЭрта тонгда шаҳарга қайтмоқ фикри боғда қолмоқ орзусидан ғолиб келган маҳалда дўстим этагини атиргул, райҳон, сунбул ва бошқа гуллар билан тўлдириб йўлга чиқмоқ тараддудида эканини кўрдим. Унга дедим: «Ўзингдан махфий эмаски, гулнинг бақоси ва гулистоннинг вафоси йўқдир». Донишмандлар: «Ҳар нимарсаки бевафодур, муҳаббат қўйишга нораводур», деб жуда тўғри айтганлар. Дўстим деди: «Хўш, у ҳолда тадбир нимадур?» Мен унга жавоб бериб дедимки: «Мутолаа қилганларга сафо, тинглаганларга шифо бахш этадигаи «Гулистон» иомли китоб ёзишим мумкин, унинг япроқларига куз фаслининг шафқатсиз қўли етмайди ва замона ўзгаришлари унинг ҳуррам баҳорини ҳазин кузга айлантира олмайди:\nҲар нечук гул дилингни қилмас чоғ\n«Гулистон»имдан ол бирор япроқ.\nГул замони беш, олти кундир, бас,\nБу «Гулистон» ҳамиша пок нафас.\nҲазрати Саъдий наздида, гулистонни тўлдирган гуллар бевафо, уларнинг умри ўткинчи, иисон тафаккури гулларининг қиммати боқий ва умри абадийдир. Пуш¬кин поэтик даҳосининг улуғлигини қарангки, у мажозни шайх Саъдий нуқта қўйган фикрий поғонадан бошлайди. Инсон умрининг баҳорини гул фаслига, ҳиссиётлар мамлакати бўлмиш ёшликни гулистонга ўхшатади. Ҳазрат Саъдий абадий деб атаган тафаккур меваларини етиштирган фасл — гул фасли баҳор эмас, лиммо- лим болга гўлган, порлаши кўзингизни қамаштирадиган тилларанг узум фасли — куз ва кузнинг мевалари бебаҳо бўлганлиги учун менга куз ва унинг самаралари бебаҳодир, деб шайх Саъдий мажозларини ишлатади.\n«О, қиз — гулзанжирингдаман» шеъри ҳам шар¬қона образларни ўзлаштиришга мисол бўла олади. Шоир маҳбубасини гулга, ўзини ошиқ булбулга қиёс қилади. Пушкин таърифида булбул — ишқий эҳтирослар отапшда ёнаётган, ҳижрондан қоп-қора бўлган тун огушида нафис, ошиқона зорланаётган, шарқ шоирларининг дил дардлари таржимони бўлган бул¬бул сифатида намоён бўлади. Пушкин гул ва булбул образига қайта-қайта мурожаат қилган.\nШарқ поэтикасига хос хусусиятлар «Боқчасарой фонтани» шеърида яна ҳам ёрқинроқ намоён бўлган:\nИшқ, фонтаны, о, ўлмас фонтан,\nСенга икки қизил гул совғам\nШилдирашинг ёқимли чунон\nШоирона кўз ёшларинг ҳам.\nШеърнинг дастлабки сатрлариданоқ Шарқ нафаси сезила бошлайди. Фонтандан огилиб турган сувни шоир оддий эмас, шоирона кўз ёшларга қиёс эгади. Шеърдаги ташбеҳлар шарқона нафосат билан жилоланади. Тасвир этилаётган воқеалар тадрижий ривожланиб, Шарқ иоэтикасига хос тадриж усули шеърда бўй кўрсатади. Шеърнинг сўнгги икки бандида савол ва хитоб эшитилади. Бу мисраларда биз «тажоҳили ориф»га муштараклик кўрамиз. Зеро, шарқона тас¬вир усулларига анчагина мойил бўлганини Пушкиннинг ўзи ҳам таъкидлаган. Пушкин ўзининг «Клас¬сик ва романтик поэзия ҳақида» номли мақоласида Оврупа шеъриятига кучли таъсир кўрсатган омиллар ҳақида фикр юритар экан: «Маврлар (араблар — Д.Қ.)» уни (Оврупа шеъриятини — Д.Қ.) севги ва муҳаббатнинг изтироб ва лаззатларига ошно этди, унда Шарқнинг ажиб ва серҳашам суханворлигига нисбатан майл уйғонди», деб ёзади.\nШарқ ҳаёти, тарихи, маданияти ва адабиёти би¬лан танишув Пушкиндаги шарқона майлларни ниҳоятда кучайтирди. Натижада шоир Шарқни ғоявий эстетик жиҳатдан ўзлаштиришга муваффақ бўлди. Бу ҳолат, ўз навбатида, Шарқ адабиётига хос поэтик усуллар шоир ижодида гоҳо бадиий ўзлаштириш, адабий таъсир тарзи, гоҳо типологик муштараклик тарзида мужассам бўлишини таъминлаган.\nДилбар ҚАМБАРОВА “ҚУРЪОН БАХШ ЭТГАН ИЛҲОМ” китобидан


Давлат департаменти Эронга 400 миллион доллар нақд пул берилганини тан олди.\n22 январ 2018, Тошкент вақти: 15:12\nДавлат департаменти расмийси Жон Кирби.\nАҚШ Давлат департаменти Америка ватандошлари озод этилиши учун Эронга 400 миллион доллар нақд пул берилганини тан олди.\nДавлат департаментининг билдиришича, Теҳронда қамоқда сақланган АҚШ ватандошлари озод этилганига ишонч ҳосил қилинганидан кейингина Вашингтон Эронга пул жўнатган.\nДепартамент расмийси Жон Кирби Эрон билан дипломатик алоқалар 36 йил аввал узиб қўйилгани ортидан икки давлат ўртасида ўзаро ишонч йўқолганини, шунинг учун Вашингтонда Эрон пулни олгач америкаликларни қамоқдан озод қилишдан бош тортиши мумкин, деган ҳавотирлар бўлганини айтди.\n“400 миллион доллар пул қамоқдагилар озод қилингани ва биз уларни хавфсиз равишда олиб чиқиб кетишимиз мумкинлиги аниқ бўлганидан сўнггина берилди”, деди Жон Кирби.\nАввалроқ Wall Street Journal Обама маъмурияти январь ойида яширин равишда Теҳронга турли давлатлар валютасида миқдори 400 миллион долларга тенг бўлган пул юкланган самолётни жўнатгани ҳақида хабар берган эди.\nНашр экспертларига кўра, бу пул Эрон январь ойида қамоқдан бўшатган 4 америкалик учун тўланган. Бироқ август ойи бошларида президент Барак Обама теҳрон америкаликларни қамоқдан бўшатиши учун пул тўлагани тўғрисидаги маълумотларни кескин рад қилган эди.


STOP КОРРУПЦИЯ – 2 sahifasi – nuqtai nazar\nУ аслида йўқ бўлган қарздорликни ҳал қилиб бериш эвазига фуқародан пул талаб қилган.\nУ юқори лавозимда ишловчи танишлари орқали фуқарога ер ажратилишига эришмоқчи бўлган.\nҲукуматнинг коррупцияга оид ҳуқуқбузарлик ҳақида хабар берган ёки коррупцияга қарши курашишда бошқа тарзда кўмаклашган шахсларни рағбатлантириш тартиби тўғрисидаги низомни тасдиқлаш ҳақидаги қарори лойиҳаси эълон қилинди.\nАндижонда вилояти Санитария-эпидемиологик осойишталик маркази мансабдор шахслари 159,3 млн сўмлик бюджет маблағлари талон-торож қилишди. Бу ҳақда Бош прокуратура матбуот котиби Хаёт Шамсутдинов маълум қилди.\nБош прокуратура ҳузуридаги Департаментнинг Фарғона вилоят бошқармаси ДХХ вилоят бошқармаси ходимлари билан ҳамкорликда ўтказилган тезкор тадбирда «Ер тузиш ва кўчмас мулк кадастри» давлат корхонаси Олтиариқ туман филиали мутахассиси Э.М. ва бошқаларнинг пора олиш жинояти фош этилди.


Стипендиянинг туширилиши: адолатли қарорми ёки «шум...\n12.09.2019 14:49 2 4373\nҲар доим одамларга енгиллик берилган шарт шароитнинг ортида бир «лекин»и бўлади. Талабалар учун стипендияларни ойма ой тўлаш, контрактларни стипендияли, стипендиясиз тўлаш бу хайрли иш. Лекин унинг ортидаги 5 баҳога ўқийдиган талабанинг ҳам стипендияси 3 ликка тенглаштирилиши йиғлаётган болани хўрозқанд билан овутишга ўхшайди.\nҚарашсаки, 700 минг сўмдан ошиқ стипендия оладиган, аълога ўқийдиган талабага ҳақлари кетиб қоляпти. Қарашсаки, талаба ёнидан «атиги» 3 млн. сўмгина контракт тўлаяпти... Чидай олишмаганиданми, 400 минглик стипендияни ўйлаб топишди. Бундай «шум кашфиёт»лар фақат бизда ўйлаб топилса керак. Яъни, масъул раҳбарлар учун доимо «форточка» бор.\nКеча таҳририятимизга 3-курс талаба қизлар келишди. Уларнинг бири бешлик стипендия оларкан — 758 минг. Айтишича фақат бешга ўқиётган талаба дугонаси аввал бирон марта дарс қолдирмаган экан. Ўша курсдоши бу йилнинг ҳисобидан ҳали фақат бир марта дарсга келибди. Кўпчилик талабалар қаттиқ норози эмиш. Розилари ҳам аниқ — шундоқ ҳам «3» баҳога ўқийдиганлар. 400 минг сўмдан зиёд пул оладиган бирор талаба бу келишувга сира рози бўлмайди. Демак фақатгина «3»га ўқийдиган талабаларнинг розилиги дастак уларга. Бу нимадан дарак?\nЭнди хоҳлайсизми йўқми талабада совуққонлик бошланади, рақобат ўлади. Юртимизда азалдан шу — яхши ишлаган ҳам шу ойликни олади, ишламаган ҳам шу ойликни олади. Шунинг учун ҳам ҳар бир соҳада ўсиш жуда кам. Талабанинг «5» баҳо олиш учун қилган ҳаракатини меҳнат деб ҳисоблайдиган бўлсак, бу меҳнатнинг моддий рағбати йўқ ҳисоби. Хоҳлайсизми йўқми, рағбат бўлмас экан, рақобат ҳам бўлмайди.\nЎқитувчиларни маош билан таъминлаш учун контрактни ошириш, талабани стипендиядан қисиш, «3» баҳоси 30 фоиздан ошган талабани умуман стипендиясиз қолдириш бу бир боланинг ўйинчоғини иккинчи болага тортиб берилган ҳолатни эслатиб юборади. Ёшларимиз нега чет элга кетаяпти, деб бонг урамиз. Бундай адолатсизликлар ёшларнинг ҳафсаласини пир қилиши мумкинлиги ҳозирча ҳеч кимни ўйлантираётгани йўқ. Ҳар бир соҳада яхши кадрлар топиш масаласи қийнаб турганида, энди институтларда яхши талабаларни топиш ҳам амримаҳол. Ҳафсаласиз, масъулиятсиз, ўз касбини севмайдиган талабалар сони ошгандан ошаверади.\nЯна бир қизиқ томони талабанинг «3» баҳолари 30 фоиздан ошса стипендия берилмасмуш. Хўп талабанинг «3» баҳоси 30 фоиздан ошса стипендия берилмас экан, «5» баҳоси 90, 100 фоиз бўлган талабага бошқалардан кўпроқ стипендия берилсин унда. Нега чиқараётган қарорлар фақат фойдангизга ишлаши керак? Қани мантиқ?\nТалабанинг уч баҳоси кўп бўлса стипендиядан маҳрум қилинаркану, 5 баҳоси кўп бўлишига қарамай стипендиясига ҳеч вақо қўшилмаскан. Албатта, «4» ва «5» баҳога ўқиган давлат бюджети асосидаги талабалар учун 50 фоизгача рағбатлантирувчи маблағ ажратилади», деган банд борлигини унутганимиз йўқ. Лекин бу ишончсиз рағбат. Мақсадларингиз пулни тежаш бўлиб турган бир пайтда аълочи талабаларнинг кўпайиши ёки бўлиши сизлар учун манфаатсизку. Аввалги тажрибаларингиздан хабаримиз бор. Талабанинг ҳамма баҳоси беш бўлмаслиги, баҳо дафтарчасига биттагина тўрт ёки уч баҳо тушириш учун нималар қилинганин жуда яхши биламиз. «Ҳамма фандан беш олиб келаётгандим барибир битта тўрт ёки уч туширишди» деган талабаларни кўп эшитганмиз.\nБу ўйлаб топган топилма, албатта, уч баҳоси 30 фоиздан ошадиган талабаларнинг кўпайишига олиб келса ажабмас. ОТМнинг мақсади пулни тежашми, мақсад талабани стипендиядан маҳрум қилишми, бу борада адолат кутишнинг ўзи амримаҳол. Стипендияни «қисиш»дан манфаат борми, демак «3» баҳони аямай қўядиган ўқитувчилар ҳам топилади. Бу қоидани киргизиш замирида шу мақсад ётмаяптимикин? Стипендиясизларни кўпайтириш, пулни тежаш...\nБу билан талабани ўқишдан совутиш, ҳафсаласини пир қилиш ҳолати вужудга келади. Талаба стипендиясиз қолмаслик учун яхши ўқишининг фойдаси йўқлигини ҳам энди яхши билади. «3» баҳоси кўпаймаслиги учун яна пора беришлар бошланади. Кўряпсизми бу қарорларингиз нималарга йўл очишини?\nХуллас, таълим соҳасида болаларга билим бериш, интеллекти юқори бўлган ёшларни етиштириб чиқариш ўрнига, қандай бўлса-да, таъмагирликка кенг йўл очиш учун хизмат қиладиган теша тегмаган усуллар ўртага ташланаётгандай. Бундай «шум кашфиёт»ларнинг кўпинча айнан таълим соҳасига тақалиши жуда оғриқли ҳолат. Яна бир гап, негадир иш излаётган талабаларнинг сони ўтган йилга қараганда жуда кўпайиб кетди. Энди сизларга савол: талаба асосий вақтини пул топиш дардида ўтказиб, дарсга бормаса, илм олишга қизиқмаса, ҳафсаласиз бўлса, давомат яхши бўлмаса, унда кимларга чин маънода дарс бермоқчисизлар? Балки талабаларга умуман баҳо қўймасдан, стипендия ажратмасдан ўқитиш керакдир!..\nталаба стипендия баҳо\nТаҳлил 15/08, 15:20


08:15, 07.11.2019 // 26902\nМикротўлқинли печ қаршисида туриш зарарли(ми)?\nМикротўлқинли печ аллақачон яқин дастёримизга айланиб улгурган. Айниқса, офисда таомни бир зумда иситиб берувчи бу ускуна музлатилган ёки дудланган ярим тайёр маҳсулотлардан тортиб, кеча чойхонада ортиб қолган ошни иситиб ейиш учун энг яқин ёрдамчидир. Лекин ҳеч ўйлаб кўрганмисиз, микротўлқинли печдан фойдаланиш қанчалик хавфсиз? Ишлаётган микротўлқинли печ қаршисида туриш-чи?\nЛўнда айтадиган бўлсак – ҳа, бу хавфсиз. Хавотир олмасангиз ҳам бўлади.\nАҚШнинг озиқ-овқат ва тиббий маҳсулотлар устидан санитар назорати бошқармаси (U.S. Food and Drug Administration) эълон қилган ҳисоботга кўра, микротўлқинли печдан фойдаланиш оқибатида одамга зиён етганлик ҳолатлари деярли йўқ даражада кам экан.\nМикротўлқинлар – табиатда мавжуд электромагнит тўлқинларнинг бир тури бўлиб, улар фазо бўйлаб тарқаладиган энергия тўлқинларидир. Электромагнит тўлқинлар ҳар хил бўлади: радиотўлқинлардан тортиб, оддий, биз кўра оладиган ёруғлик ва рентген нурлари ҳам электромагнит тўлқин ҳисобланади. Бу тўлқинларнинг хавфли ва хавфсиз турлари бор ва микротўлқинлар айнан бехатар электромагнит тўлқинлар туркумига киради. Худди радиотўлқинлар сингари, микротўлқинлар ҳам ионлашмаган нурланиш бўлиб, физика тили билан айтганда, бундай тўлқин энергияси атомдан электронни уриб чиқариш учун етарли эмас. Демакки, бу тўлқинлар ҳужайраларни ва ДНК занжирини зарарламайди. Рентген нурлари ва гамма-нурлар эса айнан шундай кучга эга. Яъни бу тўлқинлар қаршисида турган одам ҳужайраларидаги атомлар зарарланади.\nШунга қарамай, микротўлқинларни мутлақо безарар деб ҳам бўлмайди. Чунки бундай тўлқинлар сув молекулаларини титрашга мажбур қилади. Титраётган молекулалар эса бир-бирига ишқаланади. Шу ишқаланиш натижасида иссиқлик ҳосил бўлади ва модда қизийди.\nНазарий жиҳатдан, микротўлқинлар таомни иситгани сингари одам танасидаги тўқима ва мушакларни ҳам иситиши мумкин. Чунки танамизда сув жуда кўп. Агар микротўлқинлар концентрацияси юқори бўлса, бундан танада куйиш ва катаракта келиб чиқиши эҳтимоли йўқ эмас. Лекин амалиётда бундай жароҳатлар жуда кам учрайди ва шунда ҳам улар, асосан, микротўлқинли печдан нотўғри фойдаланиш натижасида, жуда кўп миқдорда радиация ютилишидан келиб чиқади. Замонавий микротўлқинли печлар ташқарига таъсир қилмайдиган ва тўлқин фақат ичкарига жойланган таомга йўналадиган қилиб ишланмоқда. Агар микротўлқинли печнинг оғзи очиқ қолдирилмаса, ундан кишига зиён етиши имконсиздир. Шунингдек, микротўлқинли печ корпусида ёриқлар пайдо бўлган бўлса ҳам, албатта тўлқинлар ташқарига тарқалади ва узоқ муддат одамга таъсир кўрсатса, зарар етказиши мумкин.\nМикротўлқинли печ ишлаб чиқарувчилар олдига қатор хавфсизлик талаблари қўйилган ва улар қатъий қоидалар асосида сертификатланади. Масалан, барча замонавий микротўлқинли печларга эшик очиқ қолдирилганини аниқлаб берувчи датчиклар ўрнатилади ва агар датчик эшик очиқлигини сезса, тўлқин генераторининг ишга тушишига йўл қўймайди. Қолаверса, бундай печларда тўлқинларни ўзаро нейтраллаш (блокировка қилиш) вазифасини бажарувчи, бир-биридан мустақил иккита ёпиқ система қўлланилади. Агар ушбу тизимлардан бири ишдан чиқса, микротўлқинли печ электрон платасига ўрнатилган махсус мантиқий операциялар ишга тушади ва печни умуман ишламайдиган қилиб қўяди.\nДемоқчимизки, микротўлқинли печдан фойдаланишда қўрқмаслик керак. Ва, албатта, хавфсизлик қоидаларига амал қилиш даркор. Хусусан, доим унинг эшигини зич ёпиш, носозлик юзага келганда ундан фойдаланмаслик керак. Сотиб олаётганда ҳам микротўлқинли печнинг арзон, лекин сифати шубҳали бўлган моделларидан эмас, балки сифатига кафолат берадиган ва хавфсизлик сертификатларини очиқ кўрсатадиган фирма дўконларидан олишни тавсия қиламиз. Ҳар ҳолда, саломатликка тааллуқли харид бўлган учун ҳам бу борада эринмаслик керак.\n23:54, 17.09.2020 // 118613\n15:55 Кеча // 105691\n23:22 Кеча // 104524\n08:56 Бугун // 102028\n23:55 Кеча // 95967


Оталикдан маҳрум этилди\nДаъвогар Наргиза Собирова (исм-фамилиялар ўзгартирилган) фуқаролик ишлари бйўича Андижон туманлараро судига жавобгар Нозимжон Собировга нисбатан оталик ҳуқуқидан махрум қилиш ҳақидаги даъво аризаси билан мурожаат этди.\nСуд мажлисида даъвогар Н.Собирова даъвосини қўллаб-қувватлаб, жавобгар билан 2007 йил 5 июнда қонуний никоҳ асосида турмуш қурганлигини, биргаликдаги турмуши давомида уч нафар фарзандли бўлганлигини, ўзаро характерлари бир-бирларига тўғри келмаганлиги сабабли ажрашиб кетганлигини. 2017 йилдан буён бирга яшамаслигини, жавобгарнинг алиментдан жуда кўп миқдорда қарзи мавжудлигини. Фарзандлари таъминоти учун моддий ёрдам кўрсатмаслигини, уларнинг тақдири билан қизиқмаслигини. Фарзандлари отасиз ҳаётга ўрганиб қолганлигини, жавобгардан фарзандлари таъминоти учун ҳеч нарса сўрамаслигини. Оталик қилишга нолойиқлиги учун 3 нафар фарзандларига нисбатан оталик ҳуқуқидан махрум қилиш ҳақида ҳал қилув қарори чиқариб беришни сўради.\nЖавобгар вояга етмаган болалардан ҳабар олмаганлиги, вояга етмаган болаларнинг моддий таъминоти учун алимент тўлашдан бўйин товлаганлиги учун жиноий жавобгарликка тортилмаган. Мажбурий ижро бюроси Андижон шаҳар бўлимининг маълумотида жавобгарнинг 17 миллион 571 минг 99 сўм алимент қарздорлиги маввжудлиги кўрсатилган.\nЖавобгар 2017 йилдан буён болалардан хабар олмаган, моддий таъминот бермаган, тарбиясида иштирок этмаган.\nБундан ташқари, даъвогарнинг важлари, васийлик ва хомийлик органининг хулосаси, прокурор фикрномаси ва тақдим этилган хужжатларни ўрганишига кўра жавобгар Н.Собиров вояга етмаган фарзандлариига нисбатан ўзининг оталик мажбуриятларини бажармасдан, уларнинг моддий таъминоти, таълим тарбияси, соғлиги ва бошқа аҳволи ҳақида ғамхўрлик қилмасдан, ушбу мажбуриятларни бажаришдан бош тортиб келгани ҳолда вояга етмаган фарзандига бўлган ҳуқуқ ва бурчларидан воз кечиб, уларни бошқа шахслар томонидан фарзандликка олинишига ўз розлигини билдирган.\nБу ҳақда 2020 йил 21 сентябрь куни Андижон шаҳрида хусусий амалиёт билан шуғулланувчи нолтариус К.Жалолиддинов томонидан реестр рақам билан шаходатлантирилган аризаси мавжуд.\nЎзбекистон Республикаси Олий суди Пленумининг 1998 йил 11 сентябрдаги “Болалар тарбияси билан боғлиқ бўлган низоларни ҳал қилишда судлар томонидан қонунларни қўллаш амалиёти тўғрисида”ги 23-сонли қарорининг 15-банди 2,5-хатбошиларида тушунтирилишича, ота-оналик мажбуриятларини бажаришдан бўйин товлашлик деганда – ота-оналик бурчларини узлуксиз равишда бажармаслик, ўз болаларига қандай бўлмасин ғамхўрлик қилмаслик тушунилади.\nБолаларнинг ёшларига қараб ота (она)нинг ҳар бир аниқ ҳолатдаги ҳаракати (ҳаракатсизлиги) бола учун уни халокатга олиб келади. Ота-онанинг ўз мажбуриятларини бажаришдан бўйин товлаганликлари уларнинг болаларининг маънавий тарбияси, жисмоний ривожланиши, таълими, ижтимоий фойдали меҳнатга тайёргарлиги тўғрисида ғамхўрлик қилмаганлигида намоён бўлади.\nЎзбекистон Республикаси Оила кодексининг 79-моддасига кўра “Ота-она (улардан бири) ота-оналик мажбуриятларини бажаришдан бош тортса, шу жумладан алимент тўлашдан бўйин товласа…” деб белгиланган.\nУшбу Кодексининг 80-моддасида “Ота-оналик ҳуқуқидан маҳрум қилиш суд тартибида амалга оширилади.\nОта-оналик ҳуқуқидан маҳрум қилиш тўғрисидаги ишлар ота (она)нинг (уларнинг ўрнини босувчи шахсларнинг), прокурорнинг, шунингдек, вояга етмаган болаларнинг ҳуқуқларини ҳимоя қилиш мажбурияти юклатилган орган ёки муассасаларнинг (васийлик ва ҳомийлик органи, вояга етмаганлар ишлари билан шуғулланувчи комиссиялар, етим болалар ва ота-она қарамоғидан маҳрум бўлган болалар муассасалари ҳамда бошқа муассасаларнинг) даъвосига биноан кўрилади” деб белгилаб қўйилган.\nОта-оналик ҳуқуқидан маҳрум қилиш тўғрисидаги ишлар прокурор ҳамда васийлик ва ҳомийлик органи иштирокида кўриб чиқилиши белгиланган.\nСуд амалдаги қонунларга биноан даъвогар Н.Собированинг жавобгар Н.Собировга нисбатан “Оталик ҳуқуқидан махрум қилиш ҳақида”ги даъво аризаси қаноатлантирилди.\nН.ҚАМБАРОВ, фуқаролик ишлари бўйича Андижон туманлараро судининг судьяси.\nPrevious Мурожаатлар тингланди\nNext Она фарзандларидан алимент талаб қилди…


Бағрикенглик - азалий фазилат\n14:40 11 Ноябрь 2020 93\nБарчамизга яхши маълумки, жамият тараққиёти ва фаровонлигида миллатлараро, динлараро ўзаро бағрикенглик ва тотувлик ҳамиша муҳим аҳамият касб этади. Мустақил ўлкамиз – Ўзбекистонда 130 га яқин миллат вакиллари турли динларга эътиқод қилувчи халқлар бўлиб, алҳамду-лиллаҳ, тинч-омон, аҳл-иноқ яшаб келмоқдалар. Ана шу эзгулик ва тинчлик-осойишталик омили бўлган диний бағрикенглик тамойилларини янада мустаҳкамлаш ва ривожлантиришга диёримизда алоҳида эътибор қаратиб келинмоқда.\nЎзбекистонда хилма-хил диний эътиқодга эга бўлган кишиларнинг бир заминда, бир ватанда, буюк ғоя ва соф ниятлар йўлида ҳамкор ва ҳамжиҳат бўлиб яшашлиги – диний бағрикенгликни ёрқин намунасидир.\nЮртимиз мустақилликка эришгач, барча исломий қадриятлар – масжид ва мадрасалар, зиёратгоҳлар, нодир тарихий манбалар, осори-атиқалар мусулмонларга қайтариб берилди. Ўлкамизда яшаб меҳнат қилаётган кўп сонли мусулмонлар қатори бошқа дин вакилларининг ҳам эмин-эркин ибодат қилишлари, диний таълим олишлари учун барча шарт-шароитлар яратилди.\nХалқимизга азалдан хос бўлган диний бағрикенглик биз учун анъанавий бир ҳолдир. Диний бағрикенглик диний заминдаги адоватга қарши ҳамиша ўзига хос қалқон вазифасини ўтаган. У турли эътиқодларнинг бир замон ва маконда биргаликда мавжуд бўлишига, улар ўртасидаги ҳамкорлик ва ҳамжиҳатликнинг ривожланишига йўл очган. Бу эса, ўз навбатида юрт тинчлиги ва тараққиётига, умуминсоний тамаддун ва маънавият ривожига ҳисса қўшган. Бу ҳақда динимиз таълимотига назар ташласак, унда Аллоҳ таоло ўз каломида баён қилган диний бағрикенглик асосини кўрамиз:\n“Дин тўғрисида сизлар билан урушмаган ва сизларни ўз юртингиздан (ҳайдаб) чиқармаган кимсаларга нисбатан яхшилик қилишингиз ва уларга адолатли бўлишингиздан Аллоҳ сизларни қайтармас. Албатта, Аллоҳ адолатли кишиларни севар”. (Мумтаҳана сураси 8-оят)\nРеспубликамизда ислом дини билан бир қаторда бошқа диний эътиқод йўналишлари эмин-эркин фаолият кўрсатмоқда. Фуқароларнинг миллати, ирқи, динидан қатъи назар барча учун тенг ҳуқуқлар қонун орқали кафолатланган.\nЎзбекистоннинг анъанавий диний бағрикенглик ўлкаси экани, ислом фани ва маданиятига қўшган улкан ҳиссасини эътироф этиб, нуфузли Халқаро ташкилот – Ислом Конференцияси ташкилотининг таълим, фан ва маданият масалалари бўйича муассасаси Тошкент шаҳрини 2007 йилда Ислом маданияти пойтахти деб эълон қилди.\nДемак, кўнглида ҳеч бир инсонга адовати бўлмаган ҳамда жамиятга қўли ва тили билан зарари тегмайдиган кишилар билан чиройли муомалада бўлиш, улар билан дунёвий ишларда ҳамкорлик қилиш, ёвузлик ва зулм-зиён етказиш йўлида асло ҳамкорлик қилмаслик муборак динимиз талабидир. Зеро, Аллоҳ таоло бу ҳақда марҳамат қилиб бундай дейди:\n“...Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз! Аллоҳдан қўрқингиз! Албатта, Аллоҳ азоби қаттиқ зотдир”. (Моида сураси, 2-оят).\nДинимизнинг боқий асоси Қуръони карим ва ҳазрат Пайғамбаримиз (с.а.в.)нинг ўчмас таълимотларида қўни-қўшничилик, жамиятдаги барча инсонлар билан бўладиган ўзаро муомалаларда ҳам бағрикенгликка тарғиб қилинган. Ҳазрат Расули Акрам (с.а.в.)нинг ҳадисларидан бирида ғайридин бўлган қўшнига ҳам инсонийлик юзасидан яхши ва чиройли муомалада бўлишга буюрганлар.\nАллоҳ таоло ер юзида турли миллат ва элатларни, турли тилларда сўзлашувчи халқларни яратишининг ҳикматларидан бирини шундай баён этади:\n“Эй, инсонлар! Дарҳақиқат, Биз сизларни бир эркак (Одам) ва бир аёл (Ҳавво)дан яратдик ҳамда бир-бирларингиз билан танишишингиз учун сизларни (турли-туман) халқлар ва қабила (элат)лар қилиб қўйдик. Албатта, Аллоҳ наздида (энг азизу) мукаррамроғингиз тақводорроғингиздир. Албатта, Аллоҳ билувчи ва хабардор зотдир”. (Хужрот сураси, 13-оят)\n“Анкабут” сураси 46-оятида эса:\n“(Эй, мўминлар!) Сизлар аҳли китоблар билан фақат энг чиройли услубда мунозара қилингиз, илло уларнинг орасидаги зулм (тажовуз) қилганлар бундан мустаснодирлар...”, - дейилган.\nДемак, Қуръони карим мусулмон мамлакатларида бошқа динларга нисбатан муносабат ва диний эътиқод эркинликлари масалаларида асосий манба бўлиб хизмат қилган. Демакки, бундан исломнинг бошқа диний эътиқоддаги кишиларга нисбатан инсонпарвар, адолатпарвар эканини кўришимиз мумкин.\nДинимиз таълимотларида диний бағрикенгликка алоҳида диққат-эътибор берилганини кўриб турибмиз. Қайси жамиятда диний бағрикенглик тамойиллари ҳаётда ўз талқинини топса, ўша жамиятда ўзаро ҳурмат ва самимият қарор топиб, барча инсонлар тинч ва осойишта ҳаёт кечирадилар. Тинчликсиз тараққиёт ва фаровонлик бўлмагани каби, диний бағрикенгликсиз тинчлик барқарор бўлмайди.\nмаънавий-маърифий масалалар бўйича\n2018-05-05 12:10:01 759\nTags: фазилат , Бағрикенглик , азалий


ОММАВИЙ МАДАНИЯТНИНГ ЁШЛАР АХЛОҚИГА САЛБИЙ ТАЪСИРИ — Zamaxshariy.uz\nОММАВИЙ МАДАНИЯТНИНГ ЁШЛАР АХЛОҚИГА САЛБИЙ ТАЪСИРИ\n1 октября, 2017 admin Без рубрики\nЖаҳонда глобаллашув жараёнлари кундалик ҳаётимизга тез суръатлар билан ҳамма соҳаларда кириб келиши, ҳозирги шароитда мафкуравий таъсир кўрсатишнинг ўткир қуролига айланиб бормоқда. Бу эса Ғарбдаги ҳар-хил сиёсий кучларнинг манфаатларига хизмат қилиб “оммавий маданият” ва “ эркинлик ва демократия” деган ниқоблар остида ахлоқий беҳаёлик, индивудиализм ғояларини тарқатишни мақсад қилиб қўйиб бошқа халқларнинг шу жумладан, ўзбек халқининг ҳам кўп минг йиллик маънавий, маданий қадриятларига беписандлик қилиб, улардан воз кечишга ундамоқда.\nБундай ёвуз мақсадлар “эркинлик ва демократияни олға силжитиш” ниқоби остида амалга оширилмоқда. Бу каби ҳаракатлар халқимизнинг муқаддас маънавий фазилатлари бўлган ибо ва ҳаё, оила муқаддаслиги каби қадриятларимизга салбий таъсир қилиши шубҳасиздир. Ҳақиқатдан ҳам “оммавий маданият” деб аталмиш ғоялар турли йўллар билан мамлакатимизга, яъни кинолар, турли хил жинсий беҳаёликни акс эттирувчи кассеталар, радио, телевидение, китоблар ва ҳатто қўл телефонларига ёзиб бериш орқали ёшларимиз онгига таъсир қилмоқда.\nБизнинг аждодларимиз қадим-қадимдан комил инсон ҳақидаги шарқона аҳлоқий мезонларни ва комил шахснинг маънавий қирраларини ишлаб чиқиб ҳалқимиз онгу тафаккурида асрлар давомида сайқал топган ору-номус, уят ва андиша, шарму-ҳаё, ибо ва иффат, камтарлик, катта-кичикларга ҳурмат каби юксак маънавий хислатлар ҳаётимизда амал қилиб келмоқда. Бундай халқимизга мос эзгу ва гўзал аҳлоқий фазилатлар муқаддас маънавий қадриятларимизнинг асл мазмунини ва моҳиятини ташкил этади. Бу каби ҳалқимизнинг гўзал миллий фазилатларимиз ўрнини ғарбона беҳаё, беибо аҳлоқий урф-одатлар эгаллашига асло йўл қўйиб бўлмайди. “Оммавий маданият” ниқоби остидаги мураккаб мафкуравий жараёнларни чуқур илмий ва амалий жиҳатдан таҳлил қилиб, миллий маънавиятимиз маданиятимиз ва манфаатларимизга зид бўлган зарарли урф-одат ва мафкуравий хуружларнинг асл мақсад ва моҳиятини очиб бериш асосида, ёшларни ўзининг мустақил фикрига эга турли ибо ва ҳаёсиз маънавий хуружларга қарши собит тура олишга қодир бўлган, иродали, фидойи, ўзбек халқига хос миллий ғурурли, ватанпарвар, ғоявий чиниққан инсонлар қилиб тарбиялаш бугунги куннинг энг долзарб вазифаларидан биридир, десак ҳеч адашмаган бўламиз. Бундай вазифани бажаришга эришиш учун ҳамиша ҳушёр ва жонкуярлик ҳамда ақл-идрок билан маънавий-тарбиявий ишларни тинимсиз олиб бориш ҳар бир кишининг муқаддас бурчи бўлиб қолишини унутмаслигимиз лозим.\nМамлакатимизда ёшлар аҳолининг энг кўп қисмини ташкил этиб турибди. Уларни “оммавий маданият” глобаллашуви даврида ғарбнинг ана шундай одатларига томон тобора тойиб кетмайди, деб ҳеч ким кафолот бера олмайди. Негаки, айрим жузъий одатга ва урфга айланган ҳолатларнинг тез илдиз отаётганини томошабин бўлганимизча кузатиб ҳам турибмиз. Олайлик оддийгина қадриятимиз-ёшларнинг маълум бир тоифаси гўзал одатимиз бўлган ўзбекона сўрашиш, саломлашиш одатининг “янгиқирралари” ни аллақачон ўзлаштириб олишди-ку. Ёш йигитчалар бошни бошга теккизиб, ҳол-аҳвол сўрашиш ҳолатини ўзларининг саломлашиш одатига айлантириб олишди. Яқин йилларда урфга айланиб қолиш эҳтимоли бўлган йигит-қизларнинг ўпишиб кўришишлари ҳозир бироз кўзга кам ташланиб қолди. Бироқ кийиниш борасида кўр-кўрона андозалар олиш ҳали ҳамон давом этяпти. Давом этганда ҳам “ким ўзарга”. Ихчамлик соддалик яхши, бироқ унинг баҳонасида юзага келаётган “мода”лар ҳам кўпчиликни ўйлантираётгани сир эмас. Миллий руҳимиз ва табиатимизга ёт ва бегона бўлган ана шундай оммавий маданият намуналарини фақат танқид ва инкор қилиш ёки уларни таъқиқлаш билан бирон натижага эришиб бўлмайди. Бундай хатарлардан ҳаётимизни асраш учун эзгу инсоний ғояларни ташийдиган асарлар ва юксак маънавий тарбия орқали халқимизнинг маданий-маърифий савиясини юксалтириш зарурдир.\nХонқа тумани “Жирмиз ота” масжиди\nPrevious Post:УСТОЗЛИК УЛУҒ МАҚОМ улардан бир умр қарздормиз\nNext Post:ЗЕҲННИ КУЧАЙТИРИШ


WikiLeaks МРБнинг «Пандемия» вируси ҳақида ҳикоя қилди\n12:35 / 02.06.2017\nМахфий маълумотларни ошкор қилишга ихтисослашган WikiLeaks ташкилоти АҚШ Марказий Разведка бошқармасининг махфий лойиҳаси «Пандемия»га доир маълумотларни ошкор қилди. Ундан кўзланган мақсад шахсий компьютерлар фойдаланувчиларини кузатиш бўлган.\nWindows дастурий таъминотидаги айрим файллар троян дастури билан алмаштирилган, фойдаланувчининг ўзи эса вирусни маҳаллий тармоқ орқали тарқатган. Экспертларнинг қайд этишларича, у техник жиҳатдан унчалик ҳам тўлиқ эмас, масалан, Windows файлларини қайтарзда алмаштиришни тушунишга ёрдам берувчи техник тавсифлар мавжуд эмас.\nWikiLeaks 7 мартдан бошлаб МРБ қўллаб келган кибержосуслик усуллари ҳақида кўплаб маълумотларни ошкор этишни бошлади. Ушбу маълумотларга таянган ҳолда айтиш мумкинки, маъмурият мобил телефонлар орқали кузатиш имконини берувчи дастурлар, шунингдек, бутун дунёдаги смартфонларга уланиш имконини берувчи технологиялардан фойдаланган.\nWikiLeaks МРБ «Пандемия» вируси\nСаудия Арабистони қироли МРБ директори билан музокара ўтказди


Россия Ўзбекистонга ўз миллий лойиҳаларини ҳам экспорт қилмоқчи\n30 май куни Урганчда Россия ва Ўзбекистон бош вазирлари даражасида қўшма комиссиянинг биринчи йиғилиши бўлиб ўтди, деб ёзмоқда «Ъ».\nРоссия Ўзбекистон билан иқтисодий сиёсатга бўлган ёндашувлар бўйича тажриба алмашади - ички миллий лойиҳалар ишланмаларини бўлишади.\nРоссия ҳукумати миллий лойиҳаларни тайёрлаш ва амалга оширишнинг барча босқичлари бўйича тажрибаси билан ўртоқлашмоқчи - мақсадли кўрсаткичларни шакллантириш, Россия ҳамда Ўзбекистон ҳудудида уларни амалга ошириш доирасида ҳамкорлик.\nРоссия Иқтисодиёт вазирлиги раҳбари Максим Орешкиннинг аниқлик киритишича, «Меҳнат самарадорлиги» миллий лойиҳаси синов лойиҳа сифатида танланган - кейин барча миллий лойиҳалар ҳақида сўз юритилади. У ўзбекистонлик ҳамкорларга Москва жиддий ниятда эканини билдирган:\n«Марказий Осиё минтақаси АҚШ учун Хитой билан қарама-қаршиликда муҳим аҳамиятга эга, Россия учун эса - Ўзбекистон геосиёсий ўйиндаги муҳим қарта эмас, балки лойиҳалар, иқтисодиётни биргаликда ривожлантириш мумкин бўлган чуқур ва яқин ҳамкор», - деди Орешкин.\nРоссия стратегик шерик сифатида «очилган ойнадан» фаол фойдаланмоқда - Дмитрий Медведевнинг билдиришича, Россиянинг Ўзбекистонга киритган капиталлари жами 9 миллиард долларга баҳоланмоқда.\n14:54 / 22.09.2019\nЭймсберида заҳарланган британиялик Россиядан 1 млн фунт стерлинг ундирмоқчи\n10:00 / 22.09.2019


Сардор Рашидов: “Араб клубига ўтишим эҳтимоли 50га 50” » Ўзбекистон янгиликлари – Zamin.uz\nСардор Рашидов: “Араб клубига ўтишим эҳтимоли 50га 50”\nPepsi Суперлига жорий мавсуми якунига бир тур қолганда чемпионликни расмийлаштирган «Локомотив» клуби аъзоларини «Пахтакор»га қарши кечган учрашувда қўлга киритилган ғалаба шукуҳи ҳали тарк этмаганига шубҳа йўқ. Чемпионат ғолиблиги принципиал рақиб билан учрашувда нишонлангани эса хурсандчиликни икки карра ошириши турган гап. «Темирйўлчилар» сафида олтин медалларни қўлга киритганлар орасида миллий жамоамизга номзод футболчилар кўпчиликни ташкил этади. Шулардан бири - Сардор Рашидов. Биз «Пахтакор»га қарши кечган чемпионлик ўйинидан сўнг «Локомотив»нинг етакчи ярим ҳимоячиларидан бирини суҳбатга тортдик.\n- Сардор, аввало, чемпионлик муборак бўлсин. Лекин назаримда, мавсум сизлар учун анча мураккаб келди. Шундай эмасми?\n- Ҳа, албатта. Биринчи галда чемпионатимизнинг янги форматда ўтказилгани нафақат бизга, балки бошқа клубларга ҳам ўзига яраша қийинчиликларни туғдирди. Олий лиганинг номи Суперлигага ўзгартирилди. Чемпионат ўйинлари тўрт даврали тизимда ўтказилди. Биринчи бос-қичдан сўнг кучли олтиликдан жой олган жамоаларнинг қуйи олтиликдаги клублар билан ўйинлардаги очколари нолга тенглаштирилди. Кейин молиявий томонини билмадим-у, лекин жамоалар бу йилги мавсумда ўйин жиҳатидан сезиларли даражада кучайишган. Фикримни ўтказилган учрашувлар ҳам тасдиқлайди. Мавсум бошини қўя туринг, унинг охирларида ким ҳам ўйлабди дейсиз, АГМКнинг Ўзбекистон кубогини қўлга киритишини? Ҳатто, олмалиқлик футболчиларнинг ўзлари ҳам бундай бўлишини кутишмаганди. Ҳа, хоҳиш-истак ҳар доим, ҳамма жамоада ҳам бўлган. Лекин жамоаларнинг реал имкониятларини таққослаганда, барибир, гранд клубларнинг ғалабаларига ишониб келганмиз. Бироқ АГМК бунинг иложи борлигини амалда исботлаб қўйди. Қолаверса, «Пахтакор», «Бунёдкор» жамоаларида ҳам ўсиш кўзга ташланяпти.\n- Мана шу ўзгаришларга муносабатингиз қандай? Футболимиз ривожига хизмат қиладими?\n- Бу нарсага ҳамма ҳар хил қараяпти. Масалан, «Пахтакор» биринчи босқични пешқадам сифатида якунлади. Лекин очколар қайта ҳисобланганидан кейин иккинчи босқични пастроқ ўринда бошлади. Аксинча, «Навбаҳор» биринчи ўринга чиқиб олди. Табиийки, бу ўша жамоа мухлислари ва футболчиларининг ўзига ҳам ёқмайди. Бундай янгиликка кўникиш ҳам қийин бўлди. Менимча, ҳозир бир нарса дейиш қийин. Ҳар қандай ўзгаришга камида 2-3 йилдан сўнг баҳо бериш тўғри бўлса керак. Қатар ва БАА чемпионатларида ўйнаганман, лекин у ерда бундай формат йўқ. Адашмасам, араб чемпионатларининг ҳеч бирида икки босқичли тизимга дуч келмайсиз.\n- Бу йил «Пахтакор» билан чемпионатнинг ўзида тўрт маротаба тўқнаш келдинглар. Айниқса, иккинчи босқичнинг ҳар иккала ўйинида рақибдан яққол устунликка эришдинглар. Бу «Локомотив»нинг айни пайтда «Пахтакор»дан кучли эканлигини билдирадими?\n- Ҳар иккала жамоа кучли таркибга эга. «Пахтакор» ҳам, «Локомотив» ҳам ўз олдига чемпионлик вазифасини қўйганди. Агар сиз айтган икки ўйин бўйича таҳлил қиладиган бўлсак, биз бу учрашувларда юзага келтирилган вазиятлардан оқилона фойдалана олдик. Мазкур ўйинларда урилган олтита гол имкониятлардан фойдаланиш маҳсули, десам тўғрироқ бўлади. Чемпионлик тақдирини ҳал қилган баҳсга келсак, бу учрашувда «Пахтакор» ҳужум қилиши тайин эди. Шуни инобатга олиб, асосан иккинчи рақам остида ҳаракат қилдик. Қарши ҳужумларга таяндик ва гувоҳи бўлганингиздек, бу тактика ўз мевасини берди.\n- Бу йилги мавсум ҳисобидан «Локомотив» учун қайси ўйин энг асабий ва қийини бўлди?\n- Чемпионатнинг учинчи турида «Навбаҳор» меҳмони бўлиб, 0:2 ҳисобида ютқазгандик. Ўша ўйин стадион тўла мухлислар гувоҳлигида ўтганди. Жуда асабий руҳда кечган учрашувда имкониятни бой бергандик. Энг қийини сифатида «Навбаҳор» билан баҳсни айтган бўлардим. Ўзи аслида Наманганда ўйнаш ҳар бир меҳмон жамоа учун осон кечмайди. Адашмасам, бу йил «Навбаҳор» ўз мухлислари кўз ўнгида ютқазмади. Бундан ташқари, «Металлург», сафарда «Бухоро» жамоасига қарши кечган ўйинларда ҳам бизга осон бўлгани йўқ.\n- Мавсум деярли якунига етди. Адашмасам, «Локомотив» билан бир йилга шартнома имзолаган эдингиз. Эндиги режаларингиз қандай?\n- Ҳа, 31 декабрь куни шартномам якунланади. Унгача ҳали бир ойча вақт бор. Бу ҳақда ҳали ўйлаб кўрганим йўқ. Бор эътиборим «Локомотив» билан мавсумни юқори кайфиятда якунлашга қаратилганди. Мана, чемпион ҳам бўлиб олдик.\n- Бошқа клублардан, хусусан, хориж жамоаларидан таклифлар бўляптими?\n- Таклифлар йўқ, десам ёлғон бўлар. Араб давлатларидан қизиқишлар бўлиб турибди.\n- Демак, таклифлар орасидан энг мақбулини танлашингиз мумкин?\n- Насиб қилса, шундай режа йўқ эмас.\n- Хориж чемпионатига йўл олишингизни фоиз ҳисобида оладиган бўлсак, уни қанчага баҳолайсиз?\n- Элликка-эллик деган бўлардим, балки олтмишга қирқдир.\n- Араб клублари деганда, ўзингиз тўп сурган Қатар ва БАА чемпионати иштирокчиларини назарда тутдингизми?\n- Қатардан эканлиги аниқ. Шунингдек, БААдан ҳам қизиқишлар бор.\n- Сизга Франциянинг «Ренн» клубидан таклиф бўлаётгани айтилганди. Лекин ке-йинчалик «Локомотив» вариантини танлагандингиз. Ўшандан кейин фаранглар билан бошқа гаплашмадингизми?\n- Мураббийим билан алоқага чиқдим. Ҳалиям «Ренн»ни бошқаряпти. Хабарингиз бор, Лямуши билан Қатарда бирга ишлаганман. Айнан шу мутахассис мени «Ренн»га таклиф қилганди. Очиғини айтсам, ҳозир бу француз клубининг молиявий аҳволи яхши эмас экан.\n- Бу йил жароҳатлар ҳам сизни қийнаб қўйди. Бунинг натижасида ҳамма ўйинларда ҳам майдонга тушмадингиз. Балки шу томондан ва терма жамоа манфаати йўлида ҳам янги таклифларни ўйлаб кўрарсиз?\n- Албатта, миллий жамоа манфаати биринчи ўринда туради. Агар термамиздан таклиф олсам, майдонда боримни беришга тайёрман. Олдинда Осиё кубоги кутмоқда. Бу мусобақада иштирок этишни жуда хоҳлайман.\n- Терма жамоамиз бош мураббийи Эктор Купер қўл остидаги машғулотда иштирок этдингиз. Ҳимоявий услубни хуш кўрувчи бу аргентиналик мутахассис ҳақида сизнинг шахсий фикрингиз қандай?\n- Ҳар бир мураббийнинг ўзига яраша ўйин услуби бўлади. Купер ҳимояда мустаҳкам ўйнаб, тезкор ҳужумга ўтиш тактикасини илгари суради. Мен биринчи йиғинда иштирок этдим. Кейингисида жароҳат сабаб қатнаша олмадим. Шунга қарамай, биринчи йиғиндан яхши таассурот олдим. Барибир, хорижлик мураббий эканлиги билиниб турибди. Ёрдамчилари ҳам ўзига яраша кучли мутахассислар экан.\n- Осиё кубогидаги рақиблар ҳақида қандай фикрдасиз? Гуруҳдан чиқа оламизми?\n- Буни уддаламасак уят бўлар. Мухлислар олдида ҳам изза бўлиб қоламиз. Насиб қилса, қитъа чемпионатида узоқроққа боришимиз керак. Табиийки, асосий рақиб - бу Япония терма жамоаси бўлади. Гуруҳ ғолиблиги учун кураш биз ва «кунчиқар юрт» жамоаси ўртасида кечади. Шахсий фикрим, гуруҳдан чиқишимиз Уммон билан ўйинда ҳал бўлса керак. Туркманистон терма жамоасига ҳурматни сақлаган ҳолда шуни айтишим керакки, Уммон иккинчи йўлланма учун кураш олиб боради.\n- «Локомотив» Ўзбекистон чемпиони сифатида тўғридан-тўғри ОЧЛ гуруҳ босқичида қатнашади. Ҳозирча квартетдаги икки рақиб жамоанинг номи маълум. «Плей-офф» ўйинлари орқали қўшиладиган тўртинчи клубни ҳам тахмин қилиш мумкин. Эрон ёки Қатар вакили «Локомотив» жой олган «В» тўртлигини тўлдириб беради. Рақиблар ҳақида нима дея оласиз? Гуруҳдан чиқа оласизларми?\n- Яна «Ал-Ваҳда» жамоаси билан бир гуруҳга тушиб қолдик. «Ал-Иттиҳод» ҳақида ҳам тасаввурга эгамиз. Ўзимнинг жамоадошим ҳам ҳозир Жидда клуби шарафини ҳимоя қиляпти. «Ал-Иттиҳод» Саудия Арабистони чемпионатида сўнгги 16-ўринни эгаллаб турибди. Шу кунгача ўтказилган ўнта ўйиннинг саккизтасида мағлубиятга учраган. Иккита учрашувда дуранг қайд этилган ва ҳали бирор марта ҳам ғалаба қозона олмаган. Ўз дарвозасидан энг кўп - 24та тўп ўтказиб юборган. Жиддаликлар ҳозирча сўнггиси бўлиб турган 10-турни ўз майдонларида ўтказишларига қарамай, «Ал-Аҳли» клубига 1:3 ҳисобида ютқазиб қўйишди.\nОчиғини айтсам, бу йил араб клублари унчалик ҳам кучли кўринмаяпти. «Ал-Ваҳда» ҳам охирги турда ўз уйида «Ал-Жазира»га ютқазди. Собиқ жамоам бир киши кам бўлиб ҳаракат қилса-да, якунда «Ал-Ваҳда» майдонидан уч очко билан қайтди. Бу жамоа БАА чемпионатида олтинчи ўринни эгаллаб турибди. Ўнта ўйиндан учтасида ғалаба қозонган. Тўртта учрашувда ютқазган, ўз дарвозасидан 22 марта тўп олиб чиққан. Ҳар битта ўйинда ўртача иккитадан гол ўтказиб юбораётган экан, демак бу жамоанинг ҳимоя чизиғида муаммолари бор. Адашмасам, яқинда бош мураббийи ҳам истеъфога чиқди. Чемпион бўлганимиздан кейин эринмасдан гуруҳдаги рақибларимизнинг чемпионатларидаги ҳозирги ҳолатлари билан танишиб чиқдим. Хулоса қилиш мумкинки, бу араб клублари билан бемалол ўйнасак бўлади.\nТахминимча, гуруҳимиздаги тўртинчи жамоа катта эҳтимол билан «Ар-Райян» бўлади. Ҳар қандай ҳолатда ҳам биз ўз ўйинимизни намо-йиш этишимиз керак. Бунинг учун шунга яраша кучли тайёргарлик олиб боришимиз лозим. Ҳали Суперлигада яна битта ўйинимиз бор. Наманганда «Навбаҳор» жамоаси меҳмони бўламиз. Гарчи чемпионлик масаласини ҳал қилиб қўйган бўлсакда, бу учрашув биз учун алоҳида аҳамиятга эга. Биринчи даврада икки тўп фарқи билан мағлубиятга учраганмиз. Бир нарса аниқки, мазкур баҳсдан биринчи галда мухлислар ютишади. Чунки иккала жамоада ҳам босим бўлмайди. Биз чемпионликка эришган бўлсак, «Навбаҳор» бронза медалини қўлга киритди. Ўйин натижаси турнир жадвалига ҳеч қандай ўзгартириш киритмайди. Бундай ҳолатда жамоалар очиқ, ҳужумкор футбол намойиш этишади. Бу эса мухлисларга ёқади.\nЯнгиликлар » Спорт » Сардор Рашидов: “Араб клубига ўтишим эҳтимоли 50га 50”\n18:13 Сардор Рашидов “Локомотив” аъзосига айланди\n10:41 Воқеалар ривожидан ўзиб ёхуд "Локо" чемпионми...?


Эй, имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақлангизки, унда дағал ва қаттиққўл, Аллоҳ буюрган нарсага итоатсизлик қилмайдиган, фақат буюрилган ишни қиладиган фаришталар (хизмат қилурлар). (Таҳрим 6)\nҲикоя қилинишича, кунлардан бир куни тариқат ва каромат соҳиби Шайх Ҳиравийнинг ҳузурига бир кекса аёл қўлида мактуб билан кириб келди. Мактубда “марҳамат қилиб ўғлимни ҳидоят топиши учун Аллоҳ таолога дуо қилиб берсангиз, чунки у ёмон ишларни қилиб юрибди”, деб ёзилган эди. Шунда Шайх: “ота-онасининг дуоси ислоҳ қилмасдан, шайхнинг дуосига муҳтож бўладиган боланинг ҳолига вой бўлсин. Бундай болага шайхнинг дуоси фақатгина жазони зиёда қилади”, дедилар. Сўнгра эй онахон, сиз бориб бу кеча намоз ўқинг ва ортидан ўғлингизни ҳидоят топишини сўраб, Аллоҳ таолога дуо қилинг, дедилар. Онахон кетди ва шайхнинг айтганларини қилди. Аммо ўғлида бирор ўзгариш кўрмади, у ўша-ўша ичкилигу ёмон ишларини қилишда давом этарди. Онахон яна шайхнинг ёнига қайтди ва ўзгариш бўлмаганини айтиб йиғлаб, шундай деди: “уни жуда яхши кўраман, уни ўйлаб юрагим эзилиб кетмоқда, қилмишлари туфайли қиёмат кунида дўзахга гирифтор бўлишидан қўрқаман, мен унинг фироқига чидай олмайман. Ҳазрат унга дуо ва насиҳат қилинг, унга бу азоблардан халос бўладиган йўлни кўрсатинг, мен ортиқ чидай олмайман”. У ўзини йиғидан тўхтата олмасдан бу гапларини қайта-қайта такрорларди. Шайхнинг унга раҳми келди ва у ҳам йиғлаб маҳзун бўлди. Сўнгра унга: “эй онажон, яна бу кеча ҳам жойнамозни ёзинг, Аллоҳ ҳузурида тоат билан туринг, тазарруъ билан дуо қилинг, мен ҳам шундай қиламан, шояд Аллоҳ унга тавбани насиб қилса”, деди. Онахон уйига кетди ва ибодатда қоим бўлди ва йиғлаб: “Аллоҳим, боламга ҳидоят бергин, Аллоҳим, боламни бадбахт қилмагин”, дея муножот қилди. Шайх ҳам уйида худди шундай дуо қилиб турарди. Бу пайтда онахоннинг ўғли маст, қўлида қадаҳ, ароқхўрлик билан машғул эди. Шу аснода қўлидаги қадаҳдан: агар бу кеча онангни рози қилмасанг, кофир бўлиб ўлгин, деган овозни эшитди. У буни эшитиб қўлидаги қадаҳни улоқтирди ва ҳўнграб йиғлаб юборди. Сўнг ўрнидан туриб йиғлаганча уйига кетди. У ҳали ҳам маст эди. Онахон ўғлини кўриб: вой ўғилгинам, вой кўзимнинг оқу-қораси дея йиғларди. Ўғил онасининг йиғисини эшитиб, ўзини онасининг оёқлари остига ташлади Она йиғлаб боласини қучоғига олди. Шунда бола қалбининг туб-тубидан чиқариб: Ё Аллоҳ, деди-ю ҳушдан кетиб йиқилди. Шу ётишда тонг отганда ҳам ўзига келмади. Онахон тинмай йиғларди, сўнг у ўрнидан туриб яна шайх ёнига келди, унга ўғлининг ҳолатини гапириб берди. Шайх унга: ўғлингизни бир уловга юкланг ва уни Каъбага олиб боринг, шояд, Байтуллоҳнинг баракоти билан ўзига келса, қайтишда эса Лубнон тоғи орқали қайтинг, деди. Сўнгра онахон ўғлини бир уловнинг устига ортиб Каъбага олиб борди. Кейин Лубнан тоғи орқали қайтди. Онахон у ерда қўлларида ичида маййити бор тобутни олиб туришган олти кишини кўрди. Онахон улардан: “бу қандай тобут”, деб сўради. Улар: бу шайхимизнинг тобути, у зот вафот этдилар, биз эса жаноза ўқиб берадиган имомни кутиб ўтирибмиз, уни ўзимизга шайх қилиб оламиз, у шайхимиз ўринларига ўтиради, дейишди. Онахон таажжубланиб: “ким у имом?”, деб сўради. Улар: ўғлингиз, чунки у дуоингиз сабабли валийлар даражасига эришди, дейишди. Шу пайт онахоннинг ўғли ўзига келиб, уловдан тушди ва таҳорат олди. Сўнг жаноза намозини ўқишга киришиб: “Аллоҳу акбар” деган эди, санаб саноғига етиб бўлмайдиган даражадаги кўпчиликнинг “Аллоҳу акбар” деганларини эшитди. Уларнинг овозларини эшитди-ю, бироқ ўзларини кўра олмади. Намоз ўқиб бўлишгач: онажон боринг, энди кўришиш қиёматга қолди, деди. Онахоннинг ўғли ҳам, унинг ёнидаги ҳалиги олти киши ҳам шу ерда қолди. Онахон ақл ҳушидан айрилгандек йиғлаб ҳайрон бўлиб қолди.\nБоласи иймонидан ажралиб қолиш хавфини қилган кишининг ҳолати шу даражада бўлса, иймондан Исломдан ажралиб қолиш хавфидаги кишининг ҳолати қай даражада бўлар экан? Эй Аллоҳим, Ўз раҳматинг билан бизларни ўлим чоғида ҳам, ҳаётда ҳам Исломда, иймонда собитқадам қилгин, эй меҳрибонлар меҳрибони.\nДругие материалы в этой категории: « Донишманд ўгити\tМевалардан тотиб кўрмаган боғбон »


Лола Каримова Ўзбекистон гимнастика федерацияси раҳбари лавозимини тарк этди\n6 март, 2018, 17:48\nЛола Каримова-Тилляева Ўзбекистон гимнастика федерацияси раҳбарлиги лавозимини тарк этишини маълум қилди. Бу ҳақда у ўзининг ижтимоий тармоқдаги саҳифасида хабар қилди.\n– Мана 13 йиллик фаолиятимдан сўнг Ўзбекистон гимнастика федерацияси президентлиги лавозимини тарк этишга мажбур эканлигимни эълон қилмоқчиман. Мен барча спортчиларимиз, федерациянинг бутун мураббийлар жамоаси ҳамда барча ишчи ходимларига аъло бажарилган фаолиятлари, ушбу спорт турини юқори даражага кўтаришдаги ҳиссалари, унинг ривожланиш йўлида тинимсиз меҳнатлари ҳамда ғайратлари учун чин дилимдан ташаккур билдирмоқчиман.\n– Осиё гимнастика иттифоқининг фахрий президенти лавозимини сақлаб қолган ҳолда мен ушбу ажойиб спорт турининг ашаддий мухлисларидан бўлиб қоламан. Бизнинг ўзбек гимнастларимизга келгуси фаолиятларида омад ва ғалабалар тилайман, – деб ёзади Лола Каримова-Тилляева.\nЎзбекистон гимнастика федерацияси 2005 йил Лола Каримова-Тилляева бошчилигида ташкил қилинган. Янги гимнастика федерацияси бу вақтгача алоҳида фаолият юритиб келган 5 та гимнастика федерациясини бирлаштирди.\n2007 йилда Каримова-Тилляева спортчиларга нафақат пешқадам мураббийлик гимнастика миллий мактабини ташкил қилиш, балки уларга тиббий, диетик ва психологик ёрдам бериш лойиҳасини бошқарган.\n2010 йил декабрда қитъа миқёсида ушбу спорт турининг ривожланиши ва тарғиботига қўшган ҳиссаси учун Осиё гимнастика иттифоқи (ОГИ) бош ассамблеяси Лола Каримова-Тилляевани ОГИнинг фахрий президенти этиб сайлади.\nБу давр оралиғидаги энг яхши натижа Пекин Олимпиадасида қайд этилиб, унда Антон Фокин брусда бажарилган машқлар ва Екатерина Хилько батутда сакраш беллашувларда бронза медалларини қўлга киритишган.\nЭслатиб ўтамиз, феврал ойи бошида Лола Каримова-Тилляева ЮНЕСКОнинг Ўзбекистондаги вакили лавозимини тарк этганлигини маълум қилган эди. У бу лавозимда 10 йилдан ортиқ вақт мобайнида ишлаб келган.


“Freedom house” Ўзбекистонда сувдан қуруқ олиб чиқди..ми?\nҲакимбек Қамоқхонада вафот этгани айтилаётган Самандар Умаровнинг яқинлари унинг ўлимини текширган махсус комиссиянинг хулосаси ўзларини қониқтирмаслигини билдирмоқда.\nС.Умаровнинг ўлиги 3 январь куни уйига олиб келинган эди. Ўшанда яқинлари унинг қамоқхонада қийноқлар натижасида вафот этганини иддао қилганди. Расмийлар эса марҳум мияга қон қуйилиши оқибатида вафот этгани хусусида хулоса берганди.\nЛекин бу хулоса кўпчиликда шубҳа уйғотгач, Ўзбекистон Бош прокуратураси ва “Freedom house” ташкилоти бошчилигида махсус экспертлар гуруҳи тузилганди. Бу комиссия ҳам бир қанча вақт ўтгандан кейин С.Умаров мияга қон қуйилиши оқибатида ўлгани тўғрисидаги расмий хулосани тасдиқлаганди.\nМахсус комиссия текшируви эълон қилинганига бир қанча вақт ўтганига қарамай, марҳумнинг яқинлари унинг натижаларидан ўзлари бохабар қилинмаганини айтмоқда. Шундай бўлса-да, улар комиссия хулосасига ишонмаслигини билдиряпти.\n“Биз Самандарни илгари қамоқхонада кўрганимизда у соппа-соғ эди. У бирорта касалликдан шикоят қилмаган. Унинг қон босими ҳам йўқ эди. Самандарни олиб келишганида ҳамма ёғи қон эди”, - деди С.Умаровнинг онаси.\nМарҳумнинг опаси Яшнар Умарова ҳам махсус комиссия хулосасидан қониқмаслигини айтди. Унинг сўзларига қараганда, укасининг қон босими бўлган тақдирда ҳам унга эътибор қаратмаган қамоқхона маъмурияти барибир айбдордир. Чунки унга малакали тиббий хизмат кўрсатилмаган бўлиб чиқади.\nМаълум бўлишича, “Ҳизб ут-таҳрир” ноқонуний диний оқимига алоқадорликда айбланиб, 17 йилга қамоқ жазосига ҳукм қилинган С.Умаровнинг жасади Навоийдаги 64/29 қамоқхонадан тонг саҳарда уйига келтирилган ва милиция ходимларининг қистови остида шошилинч дафн қилинган.\nЎзбекистон инсон ҳуқуқлари жамияти раиси Толиб Ёқубовнинг фикрича, шу ҳолатнинг ўзиёқ шубҳа уйғотади. Чунки жасад 2 январдан 3 январга ўтар кечаси соат 3 да олиб келинган ва эрталаб 6.30 да кўмдирилган. Марҳум ўз ажали билан ўлган бўлган-да, уни ҳеч ким йўқлигида, тонг саҳарда кўмиш нега зарур бўлди, деган савол туғилиши табиий.\nС.Умаровнинг оила аъзолари унинг қабри очилиб, қайта текширув ўтказилишига рухсат бермади. Шунинг учун махсус комиссия бирламчи суд тиббий экспертизаси материалларини ўрганиш, шифокорлар ва марҳум билан биргаликда жазо муддатини ўтаган маҳбуслар билан мулоқот натижасида қўлга киритилган далиллар асосида хулоса чиқарди.\n“Эзгулик” инсон ҳуқуқлари жамияти раисаси Васила Иноятова С.Умаров ўлими юзасидан таркибида халқаро экспертлар бўлган махсус комиссия ўтказган текширув хулосаларини холис эмас, деб баҳолади. У жасадни эксгумация қилмасдан, холис кишилар иштирокисиз ўтказилган бундай текширув объектив бўла олмаслигини таъкидлади.\nСуд тиббий экспертизаси бўйича мутахассис Фаррух Ниёзовнинг билдиришича, агар бирламчи суд тиббий экспертизаси хулосасидан норози бўлинса, албатта, эксгумация қилиниши керак. Акс ҳолда қайта текширувда холис ва аниқ хулоса бериш мушкул.\nҲуқуқ ҳимоячиси Т.Ёқубов С.Умаров ўлими юзасидан халқаро экспертлар иштирокида чиқарилган хулоса ўтган йили Андрей Шелковенко ўлими сабабларини ўрганиш натижаларига ўхшаб кетишини эслатди. Унинг маълум қилишича, А.Шелковенко ҳам ҳибсда ўлган эди. Ўшанда ҳам “Freedom house” халқаро экспертлар чақирган ва маҳкум ўз жонига қасд қилгани ҳақида хулоса берилганди. Аммо кўпгина инсон ҳуқуқлари ташкилотлари бу хулосага ишонгани йўқ.\n“Ўшанда АҚШ ва Канададан келган учта эксперт билан гаплашганимизда улар аксарият саволларимизга жавоб бера олмаганди. Бу билан ўзини-ўзи фош қилганди. Худди шу манзара С.Умаров воқеасида кузатиляпти. Афсуски, комиссия таркибига Мьюша Северга (“Freedom house”нинг Ўзбекистондаги ваколатхонаси раҳбари) ёқадиган одамлар киритилган. Бошқа ташкилотлардан, хусусан, бизнинг жамиятдан ҳам ҳеч ким қўйилмаган”, - деди Т.Ёқубов.\nВ.Иноятова “Freedom house” Ўзбекистоннинг сувдан қуруқ чиқишига, яъни мазкур воқеа атрофида юзага келган шов-шувларни бостириш, жаҳон жамоатчилигини чалғитишга ёрдам берди, дея фикр билдирди.


Ёш шахматчилар ЖЧда олтин ва кумуш медалларни қўлга киритишди - 03.05.2022, Sputnik Ўзбекистон\nЁш шахматчилар ЖЧда олтин ва кумуш медалларни қўлга киритишди\nБолалар ва ўсмирлар ўртасида Жаҳон чемпионатида дунёнинг 40 давлатидан 330 нафардан ортиқ ёш шахматчи иштирок этди. Ўзбекистондан - 3 нафар. 03.05.2022, Sputnik Ўзбекистон\nТОШКЕНТ, 3 май - Sputnik. Ўзбекистонлик Икки нафар ёш шахматчилар Грециянинг Родос шаҳрида болалар ва ўсмирлар ўртасида рапид йўналиши бўйича жаҳон чемпионатида шоҳсупага кўтарилишиди. Ўза хабарига асосан.Ушбу Жаҳон чемпионатида дунёнинг 40 давлатидан 330 нафардан ортиқ ёш шахматчи иштирок этди. Ўзбекистон шарафини уч нафар ёш шахматчимиз ҳимоя қилди - Ҳумоюн Бекмуродов, Олмос Раҳматуллаев(16) ва Умида Омонова.\nшахмат, жаҳон чемпионати\n© ЎзАУзбекская шахматистка Умида Омонова\nБолалар ва ўсмирлар ўртасида Жаҳон чемпионатида дунёнинг 40 давлатидан 330 нафардан ортиқ ёш шахматчи иштирок этди. Ўзбекистондан - 3 нафар.\nТОШКЕНТ, 3 май - Sputnik. Ўзбекистонлик Икки нафар ёш шахматчилар Грециянинг Родос шаҳрида болалар ва ўсмирлар ўртасида рапид йўналиши бўйича жаҳон чемпионатида шоҳсупага кўтарилишиди. Ўза хабарига асосан.\nСурхондарё шахмат мактаби вакили Умида Омонова (16 ёш) ўз ёш тоифасида жаҳон чемпиони бўлди. Тошкент шаҳри вакили Ҳумоюн Бекмуродов (12 ёш) эса кумуш медаль соҳибига айланди.\n© ЎзАУзбекский шахматист Хумоюн Бекмуродов\nУзбекский шахматист Хумоюн Бекмуродов\nУшбу Жаҳон чемпионатида дунёнинг 40 давлатидан 330 нафардан ортиқ ёш шахматчи иштирок этди. Ўзбекистон шарафини уч нафар ёш шахматчимиз ҳимоя қилди - Ҳумоюн Бекмуродов, Олмос Раҳматуллаев(16) ва Умида Омонова.


Samsung ушбу йилда кўплаб смартфон ва гаджетларни тақдим этди. Айрим қурилмалар компанияга катта даромад келтирган бўлса, айримлари компания кўзлаган натижани бермади.\nҚуйида барча синфдаги энг яхши Galaxy смартфонлари ҳақида сўз юритамиз.\nВақтнинг шафқатсизлиги ҳеч нарса абадий эмаслигини исботлайди. Samsung'нинг дастурий таъминот сиёсати борасида ҳам худди шу гапни айтиш мумкин.\nGalaxy S сериясининг ўн бир йиллиги шарафига ҳар бир авлод Galaxy S флагманларининг энг ёмонидан энг яхшисигача бўлган рўйхатини тузишга қарор қилдик.\nКомпания бозордаги нуфузини тиклаш учун смартфон моделлари туркумини янгилашга қарор қилган.\nGalaxy Note 9 8/512 ГБ хотирага эга бўлади, Роскомнадзор App Store’дан Telegram’ни ўчириб ташлашни талаб қилмоқда\nGalaxy J7+ смартфони металл корпусга эга. Унинг «Уйга» тугмачасида дактилоскопик сканер жойлаштирилган. Девайс дисплейи «ҳамиша ёқиқ» (Always On Display) функциясига ҳамда Bixby Home иловасига эга.\nSamsung ушбу қурилмаси билан iPhone 8 ишлаб чиқувчисига қарши жиддий «жанг»га киришмоқчи.\nSamsung "iPad қотили" -- Galaxy Book'нинг нархи ва сотув санасини эълон қилди\nSamsung Жаҳон Мобил Конгрессида тақдим қилган Galaxy Book ҳамда Galaxy Tab S3 гаджетларининг нархини маълум қилди.


Янги касаллик деярли бутун дунёни қамраб олди. Энг кўп ҳолатлар АҚШ, Ҳиндистон ва Бразилияда қайд этилган\nТОШКЕНТ, 12 дек - Sputnik. Дунёда коронавирусга чалинганлар сони 70 миллиондан ошди, деб хабар бермоқда федерал ҳукумат, шунингдек, ОАВ ҳамда бошқа очиқ манбалардан маълумотларни тўпловчи американинг Жон Хопкинс университети.\nҲафта охиригача Россия регионларида коронавирусга қарши вакцинация бошланади\nУниверситет маълумотларига кўра, 12 декабр ҳолатига кўра, дунёда коронавирус инфекциясига чалинган инсонлар сони 70 131 911 кишига етган. Улардан 1,5 миллиондан ортиғи вафот этган. 45 миллиондан кўпроғи соғайган.\nЎзбекистонда инфекцияга чалинганлар сони 74 664 нафарни ташкил қилмоқда. Беморларнинг 71 921 (97%и) соғайган.\nБутунжаҳон соғлиқни сақлаш ташкилоти 11 март куни янги турдаги COVID-19 коронавирус инфекцияси тарқалишини пандемия, деб эълон қилган эди.\nЯнги касаллик деярли бутун дунёни қамраб олди. Энг кўп ҳолатлар АҚШ (15,8 млн дан ортиқ), Ҳиндистон (9,7 млн дан ортиқ) ва Бразилияда (6,7 млн дан ортиқ) қайд этилган.


Home icon Бош саҳифа»Жаҳон адабиёти»Жаҳон адабиёти тарихи»Қорақалпоқ адабиёти\nҚорақалпоғистон Автоном республикасида яшовчи қорақалпоқ халқи жуда мураккаб тарихий тараққиёт йўлини босиб ўтди. Узоқ асрлар давомида Бухоро амирлари ва Хива хонлари зулми остида эзилиб келган, ярим кўчманчилик ҳаётини бошдан кечирган қорақалпоқлар бир неча марта Россия империясидан паноҳ топишга уриниб кўрдилар. Лекин бу уриниш-лардан натижа чиқмади.\nҚорақалпоқ халқининг ўзига хос жуда бой оғзаки ижоди ва адабиёти бор. Халқ оғзаки ижоди кенг ривожланиб, ёзма адабиёт деярли ривожланмади. Бунинг сабаби шуки, қорақалпоқлар узоқ асрлар давомида ярим кўчманчилик ҳаётини бошдан кечирдилар. Меҳнаткаш халқнинг орзу-истаклари фольклор асарларида ўз ифодасини топар эди. Халқ оғзаки ижодининг бизгача етиб келган намуналари орасида мазмундор ажойиб лирик шеърий асарларни ҳам, салмокдор қаҳрамонлик достонларини ҳам учратиш мумкин.\nЎзбекистон Фанлар академиясининг Қорақалпоғистондаги экономика ва маданият илмий текшириш институтида «Қирқ қиз», «Алпомиш», «Эр қўшай», «Маст подшо», «Шаҳриёр» сингари достонларининг қўлёзмалари бор. Бундан ташқари қорақалпоқ фольклорида ўзбек, тожик, туркман ва бошқа қардош халқлар орасида машҳур бўлган «Ошиқ Ғариб», «Юсуф ва Зулайҳо», «Ошиқ Ҳамро», «Тоҳир ва Зуҳра», «Юсуф Аҳмад» каби поэмаларни ҳам учратамиз.\nҚорақалпоқ достонларининг деярли ҳаммасида ватанпарварлик ғоялари ва демократик мотивлар ёрқин ифодаланган. Бу анъана қорақалпоқ адабиётининг мумтозларига ҳам, бошқа адабиёт намояндаларига ҳам кучли таъсир ўтказди.\nҚорақалпоқ халқи орасидан бу достонларни ижро этадиган, уларни авлоддан-авлодга етказадиган кўпгина халқ жирав-шоирлари етишиб чиқди. Улар орасида Чимбой туманида яшовчи машҳур жирав Тангриберганни кўрсатиш мумкин.\nҚорақалпоқ халқ достонлари орасида «Қирқ қиз» достони ўзининг ғоявий мазмуни ва бадиий пишиқлиги билан ажралиб туради. Бу достонда тасвирланишича, саркарда Гулойим қирқ қиз ва халқ билан биргаликда Эрон шоҳи Нодиршоҳга ҳамда қалмоқ хони Суртойга қарши жанг қилиб. мардлик ва қаҳрамонлик намунасини кўрсатдилар. «Қирқ қиз» достони ўзбек тилига ҳам таржима қилиниб нашр эттирилган.\nҚорақалпоқ фольклорида эртак, лапар, жумбоқ, қўшиқ ва термалар ҳам жуда кўп яратилган. Бу лирик асарларда хон ва бойлар, мулла ва эшонларнинг адолатсизлини, меҳнаткаш халқнинг азоб-уқубат чекиши ва ўша замондаги урф-одатлар тасвирланган.\nXX асрнинг 20 йилларигача қорақалпоқлар араб ёзуви билан иш кўрганлар. Ёзма адабиёт вакиллари ҳам шу ёзувда ижод қилганлар. Бироқ XVIII асрдан бошлаб шаклланган қорақалпоқ ёзма адабиёти ҳақида бизгача жуда оз маълумот етиб келган. Бу маълумотлар асосида XVIII-XIX асрларда яшаб ижод этган Жиян Жиров сингари бир қанча шоирларнинг ижоди ҳақида фикр юритиш мумкин.\nҚозоқ хони Абдулхайрга қарши олиб борилган урушда қорақалпоқлар мағлубиятга учраб, яна азоб-уқубатларга дучор бўладилар. Бу урушдан сўнг Сирдарё бўйларидаги туркистонлик қорақалпоқлар ҳар ёққа тарқаб кетганлар. Уларнинг бир қисми Тошкент атрофига - Чирчиқ бўйларига, бошқа бир қисми эса Фарғонага ва Самарқанд атрофларига жойлашган. Кўплари эса Қизилқум орқали Хоразмга - Орол денгизининг жанубий соҳилларига бориб ўрнашганлар. Мана шу машаққатли кўчишларни ўз кўзи билан кўрган Жиян Жирав ўзининг «Дарбадар эл» номли достонини яратди.\nҚорақалпоқ халқ шоирларининг кўпчилиги, жумладан, Жиян Жирав, Кунхўжа, Бердақ, Қулмурод, Гулмурод ва бошқалар меҳнаткаш халқ орасидан етишиб чиққан, бинобарин, уларнинг ижодида халқ ҳаётининг фожиали лавҳалари ёрқин тасвирланган. Масалан, Кунхўжа XIX асрда яшаб, ижод этган. У ўзининг ажойиб шеърларида қорақалпоқ халқининг қашшоқликда дарбадар бўлиб яшаганлигини тасвирлайди; Кунхўжа Хива хонини ҳажв қамчиси билан савалайди. Унинг шундай шеърларига мисол қилиб «Ўроқчилар» ва «Туя экансан» асарларини кўрсатиш мумкин.\nҚорақалпоқ ёзма адабиётининг йирик вакилларидан яна бири Ажиниёз шоирдир. У Фирдавсий, Низомий, Навоий, Махтумқули каби атокди Шарқ шоирларининг ижоди билан яхши таниш бўлган. Ажиниёз шоирнинг «Бўз ўтов» достонида қорақалпоқ халқининг бошқа юртларга кўчиб кетишга мажбур этилганлиги, туғилиб ўсган ватани билан хайрлашиш жуда оғир бўлганлиги усталик билан тасвирланган.\nҚорақалпоқ мумтоз адабиёти тараққиётида улкан демократ-гуманист шоир Бердимурод Бердақнинг мавқеи катта. Бердақ «Шажара», «Эрназар бий», «Ойдўст бий» ва «Аҳмоқ подшо» достонлари билан қорақалпоқ мумтоз поэзиясида достончиликнинг ривожланишига салмоқли ҳисса қўшди.\n«Аҳмоқ подшо» достонида тасвирланишича, Аҳмоқ подшо фарзанд кўрмайди, меросхўри бўлмаганидан қайғуради. Унинг Гулим исмли хотини қиз кўради. Буни хабар қилиш учун шоҳ саройига Зара номли чўри хотинни юборадилар. Подшо бундай «ёмон» хабарни, келтирган чўри хотинни калтаклашни, қизини эса ўлдириб, хотинини ўз қошига келтиришни буюради. Лекин садоқатли чўри Зара қийинчиликларни енгиб, бу хабарни Гулимга етказади. Гулим ва унинг қизини жаллодлар чангалидан сақлаб қоладилар ва уларни ер остидаги бир қўрғонда тарбиялайдилар. Орадан кўп вақтлар ўтади. Бўйга етган шоҳ қизи Гулзор ўз отаси билан учрашишни истайди. Қизи Гулзор билан учрашган Аҳмоқ подшо унга ошиқ бўлиб қолади. Лекин қиз подшо таклифини рад этади. Шунда у қизни итларга ем қилишга буюради. Итлар эса Гулзорга ҳамла қилиш ўрнига тилга кириб, Аҳмоқ подшони қарғайдилар. Шундан сўнг Гулзор зиндонга ташланади. Кейинроқ уни яширин йўл билан ўрмонга олиб кетиб тарбиялайдилар. Подшонинг қилмишларидан ғазабланган Гулзор саройга кириб келиб, ўз қўли билан Аҳмоқ подшони ўлдиради.\nДостоннинг қисқача мазмунидан кўриниб турибдики, Бердақ бу асарида қарама-қаршиликларни зўр маҳорат билан очиб берган. У Аҳмоқ подшо сингари золим шоҳларнинг зулми ва фаросатсизлигини қаттиқ танқид қилган.\n1957 йилдан бери Тошкентда бир неча бор ўтказилган қорақалпоқ адабиёти ва санъати декадалари қорақалпоқ адабиёти ва санъатининг шаклан миллий, мазмунан адабиёт бўлиб равнақ топаётганлигини исбот қилиб берди.\nҚорақалпоқ ёзувчиларининг 20-30 йилларда эндигина пайдо бўлиб мустаҳкамланаётган қорақалпоқ матбуоти органлари атрофига, жумладан, «Эркин Қорақалпоқ» рўзномаси атрофига уюшишлари уларнинг ижодий камолотга эришишларида катта аҳамиятга эга бўлди. Чунончи, бу йилларда адабиёт майдонига кириб келган Х.Ахметов, А.Матёқубов, А.Утепов, Ж.Оймирзаев ва А.Бегимов сингари ёшлар, шунингдек, А.Мусаев, А.Дабилов, С.Нурумбетов сингари тажрибали ёзувчиларнинг деярли ҳаммаси ўз ижодини аввал мухбир-журналистликдан бошлаган.\nДраматургияга асос солган қорақалпоқ драматурги А.Утепов дастлаб «Ўз тенгини топган қиз» пьесасини эълон қилди. Ундан сўнг А.Бегимов ўзининг «Хотира» номли асарини ёзиб, унда қорақалпоқ халқининг азоб-уқубатли ўтмишига ҳозирги бахтиёр кунини қарама-қарши қуйиб тасвирлайди.\nДраматургия соҳасида баракали ижод эттан А.Утеповнинг саҳна асарлари кўпроқ ҳажвий характерда эди. У ўзининг «Кўзбўямачи вакил», «900 грамм», «Саидмурод дангаса» сингари асарларида ҳаётдаги айрим ахлоқи ёмон кишиларни, дангасаларни ҳажв остига олди.\nҚорақалпоқ ва ўзбек халқларининг тарихи бир-бирига чамбарчас боғлиқ бўлганидай, бу икки қон-қардош халқнинг адабиёти ўртасида ўзаро алоқа ва таъсир ҳам бир неча асрлик тарихга эга. Ўзбек халқ достон ва эртаклари (масалан, «Алпомиш») кўпдан бери қорақалпоқ халқи орасида машҳур бўлганидек, қорақалпоқларнинг «Қирқ қиз» достони ҳам ўзбек китобхонлари диққатини ўзига жалб этиб келмоқда. Айниқса Улуғ Ватан урушидан сўнгги йилларда ўзбек-қорақалпоқ адабий алоқалари мустаҳкам-ланди. Ўзбек ва қорақалпоқ адабий ижодий ҳамкорлиги амалий тус олди. Бир тилдан иккинчи тилга таржима қилиш иши кенг қулоч ёйди.\nХусусан, Ойбек, Уйғун, А.Қаҳҳор, Н.Сафаров ва М.Шевердин сингари таниқли ёзувчиларнинг Қорақалпоғистонда бўлиб, адабий ҳаракатга бевосита иштирок этишлари қорақалпоқ адабиётининг салмоқдор бадиий асарлар билан бойишига ижобий таъсир кўрсатди.\nЎзбек шоир ва ёзувчиларидан А.Навоий, Муқимий, Ҳамза Ҳакимзода Ниёзий, Ойбек, Ғ.Ғулом, А.Қаҳҳор, Уйғун, Ш.Рашидов, А.Мухторларнинг асарлари қорақалпоқ тилига таржима қилиниб, кўплаб нашр эттирилганидек, қорақалпоқ халқ эпоси «Қирқ қиз», шунингдек, Б.Бердақ, Ж.Ой-мурзаев, X. Сеитов, А. Бегимов, М. Дарибоев, А. Дабилов сингари мумтоз шоирларининг шеър ва достонлари, Т.Қаипбергеновнинг «Сўнгги хужум», «Қорақалпоқ қизи» ва «Қорақалпоқ достони» романлари, С.Хўжаниёзовнинг «Суймаганга суйканма» комедияси ўзбек китобхон ва томошабинларига катта эстетик завқ бағишламоқда.


ЗОМИНДА НАВҚИРОН АДАБИЁТ АНЖУМАНИ – Jahon adabiyoti\nИжодкор зиёлиларимизнинг энг яхши асарларини юртимизда ва чет элларда тарғиб этишни биз маънавий-маърифий соҳадаги сиёсатимизнинг муҳим бир қисми сифатида давом эттирамиз. Айниқса, маданият, санъат, адабиёт ва матбуот оламига кириб келаётган иқтидорли ёшларни моддий ва маънавий жиҳатдан рағбатлантиришга… алоҳида эътибор қаратилади.\nЮртимизда шундай гўшалар борки, уларнинг соф ҳавоси ва сўлим манзарасига қараб қалб туйғулари ўзидан ўзи қоғозга туша бошлайди. Худди тонгги шабнамга ўхшайди, сўзлаганинг сайин сайқал топиб илҳомга чорлайди.\nЖиззах вилоятининг Зомин тумани Ўриклисой оромгоҳида ўша пайтлар Жиззах вилояти ҳокими, ҳозирда Давлатимиз раҳбари Ш.М.Мирзиёев ташаббуслари билан ёш ижодкорлар анжумани бундан йигирма йил илгари иш бошлаганди.\nАнжуманни ҳар йили мустақиллик байрами арафасида ўтказиш анъанавий тус олди. Семинарга Абдулла Орипов, Йўлдош Сулаймон, Жуманиёз Жабборов, Сафар Барноев, Турсунбой Адашбоев, Ҳалима Худойбердиева, Аҳмаджон Мелибоев, Александр Файнберг, Муҳаммад Юсуф ва бошқа устоз ижодкорларнинг бош бўлиши унинг файзини янада оширди. Кўплаб иқтидорли ёш қаламкашлар бу ерда ўз асарлари билан таниқли адибларнинг назарига тушдилар, уларнинг ютуқлари мамлакат миқёсида тан олинди. Бугун адабиётда ўз овозига, ўз ўрнига эга бўлиб улгурган Хосият Рустамова, Уйғун Рўзиев, Нодир Жонузоқ, Гулжамол Асқарова, Ориф Тўхташ, Воҳид Луқмон, Ғайрат Мажид, Адиба Умирова, Ойдиннисо, Гўзал Бегим, Шоди Отамурод, Муҳиддин Абдусамад, Шодмонқул Салом, Зуҳра Мамадалиева, Беҳзод Фазлиддин сингари ижодкорлар айнан Зомин семинарида кашф этилган эди.\nЯнгича руҳда иш бошлаган бу галги анжуман “Фидойинг бўлгаймиз сени, Ўзбекистон!” шиори остида Ватанимиз мустақиллигининг 26 йиллигига бағишланди. Адабий семинарда мамлакатимизнинг турли вилоятларидан келган 70 га яқин ёш ижодкор қатнашди.\nТадбирни Ўзбекистон Ёзувчилар уюшмаси раиси, халқ ёзувчиси Муҳаммад Али ва Жиззах вилояти ҳокими, Олий Мажлис Сенати аъзоси Улуғбек Узоқов табрик нутқи билан очдилар.\n5–7 июль кунлари адабий жанрлар бўйича ташкил этилган шўъбаларда семинарнинг асосий ижодий машғулотлари бўлиб ўтди.\nШеърият шўъбасида Ўзбекистон халқ шоирлари Иқбол Мирзо, Маҳмуд Тоир, Энахон Сиддиқова, Наср шўъбасида Ўзбекистонда хизмат кўрсатган маданият ходимлари, ёзувчилар Абдуқаюм Йўлдошев, Тўлқин Ҳайит, Исажон Султон, Драматургия шўъбасида “Жаҳон адабиёти” журнали бош муҳаррири, драматург ва олим Шуҳрат Ризаев, Адабий танқид шўъбасида Ўзбекистонда хизмат кўрсатган маданият ходими, адабиётшунос олим Сувон Мели, Болалар адабиёти шўъбасида Ўзбекистон халқ ёзувчиси Худойберди Тўхтабоев, Ўзбекистон халқ шоири Анвар Обиджон, Бадиий таржима шўъбасида Ёзувчилар уюшмаси халқаро адабий алоқалар ва бадиий таржима кенгаши масъул котиби Адҳамбек Алимбеков ва таржимон Бегойим Холбекова семинар иштирокчилари билан ижодий машғулотлар олиб бордилар.\nАнжуман сўнгида ёш ижодкорлар Президентимиз совғалари билан тақдирланди. Ўриклисой масканида адабий анъаналар давом этиши ёшларнинг адабий фаоллигини ва маҳоратини оширишда муҳим омил ҳисобланади. Семинар қатнашчиларининг адабий муҳитдан куч олиб, ижодий баҳсларда туғилган фикрлари келгусида яратилажак асарларига замин тайёрлайди.\nЖурналимизнинг кейинги сонида Зомин семинари кашф этган ёш ижодкорларнинг машқларидан намуналар берилади.\n“АДАБИЁТ МАЁҚЛАРИ” АНТОЛОГИЯСИ\nМамлакатимиз ижод аҳли Зоминда ёш ижодкорлар анжумани ўтказаётган кунларда Тошкентдаги Гёте институтида яна бир адабий воқеа бўлиб ўтди. Бу ерда юртимиз адабиётсеварлари олмон ва ўзбек тилларида “Akademnasr” нашриёти томонидан чоп этилган “Адабиёт маёқлари” антологиясининг тақдимотида қатнашдилар. Бу антология Гёте институтида жорий қилинган “Адабиёт маёқлари” лойиҳаси доирасида чоп этилган.\n2016 йили ушбу лойиҳа Германия ҳамда Шарқий Европа ва Марказий Осиё минтақаси ўртасидаги адабий мулоқотни ривожлантириш йўлида ташкил этилган. Лойиҳанинг мақсади – дастур иштирокчилари бўлган мамлакатлар, яъни Россия, Ўзбекистон, Украина, Беларус, Қозоғистон, Грузия китобхонларини германиялик замонавий муаллифлар ижоди билан таништиришдир. Германия ёзувчиларининг биринчи ижодий сафари 2016 йилда бошланган. Ўшанда Мартин Счойбле, Дагмар Леополд ва Маттиас Навратлар Россияда, Маттиас Юглер Ўзбекистонда бўлди (Мазкур ёш муаллиф ижоди ва фаолияти ҳақида журналимизнинг 2017 йил 1-сонида танишишингиз мумкин). Шунингдек, Свеня Лайбер ва Ян Вагнер Украинага ижодий сафар қилганлар, Клаудия Руш Грузияда, Грегор Зандер Беларусда ва Герт Ҳайденрайҳ эса Қозоғистонда бўлдилар.\n2017 йил март–июнь ойларида Шарқий Европа ва Марказий Осиё мамлакатлари “Адабиёт маёқлари” лойиҳасининг беш нафар муаллифи Берлинда Ванзее кўли бўйидаги Берлин Адабий коллоквиумида (Берлин адабиёт коллоквиуми – адабиётчилар, рассомлар, кенг ижод аҳли учун яшаш, ижод ва ўз ишини тақдимот этиш учун ажратилган платформа. У Берлин ташқарисидаги Ванзее кўли ёқасидаги 1885 йили қурилган бинода жойлашган бўлиб, 1963 йили ташкил топган) ижодий сафарда бўлиб қайтишди. Гёте институти тайёрлаган дастур давомида улар Германия адабий муҳити билан яқиндан танишишди. Бугунги кунда фаол ижод қилаётган немис ёзувчилари билан учрашиб, адабий тадбирларда ва муаллифлик ўқишларида иштирок этишди. Ўзбекистонлик шоир ва таржимонлар Абдулла Шер ва Аъзам Обидлар ҳам мазкур лойиҳа доирасида Адабий коллоквиум меҳмонлари бўлишди.\nЎзбекистондаги Гёте институтининг филиали томонидан немис ва ўзбек муаллифларининг ҳикояларини ўз ичига олган “Адабиёт маёқлари” антологияси тақдимотида Абдулла Шер ва Аъзам Обид ўз асарларидан парчалар ўқиб беришди, шунингдек, Берлин сафаридан олган таассуротлари билан ўртоқлашдилар.


Тожикистон Афғонистондан 100 минггача қочқинни қабул қилмоқчи\n23 Iyul 14:30 / Published in Жаҳон\nТожикистон ҳукумати мамлакат ўз ҳудудида 100 минггача афғон қочқинларини қабул қилишга тайёрлигини эълон қилди.\nУшбу маълумот билан республика Фавқулодда вазиятлар қўмитаси (Фавқулодда вазиятлар қўмитаси) раҳбарининг ўринбосари Имомали Иброҳимзода ўртоқлашди.\nАфғонистон ва Ўрта Осиё мамлакатлари чегарасидаги вазиятнинг оғирлашиши\n«Тожикистон Мудофаа вазирлигининг Афғонистон билан чегарага яқин жойлашган ҳарбий полигонларида бугунги кунда Афғонистондан 100 мингга яқин қочқинларни қабул қилиш ва жойлаштириш мумкин», — деди Иброҳимзода.\nУнга кўра, агар зарурат туғилса, Тожикистон бундан ҳам кўпроқ афғон қочқинларини қабул қила олади. Энди мамлакат ҳукумати халқаро ташкилотлар билан биргаликда республиканинг имкониятларини ўрганмоқда, дея қўшимча қилди Фавқулодда вазиятлар қўмитаси бошлиғининг ўринбосари.\nЯқин келажакда мамлакат жанубидаги Кушониен тумани Хатлон вилоятида ва Тоғли Бадахшон автоном вилоятининг маъмурий маркази — Хоруғ шаҳрида иккита махсус омборхона фойдаланишга топширилади. Улар потенциал афғон қочқинлари учун чодирлар, кўрпа-тўшаклар, гигиена воситалари ва озиқ-овқат маҳсулотларини сақлашни режалаштиришмоқда, дея тушунтирди Иброҳимзода.\nУнинг сўзларига кўра, июл ойида Тожикистон аллақачон Афғонистондан 1500 дан ортиқ қочоқларни қабул қилган. Уларга зарур тиббий ёрдам кўрсатилди, улар учун ҳам чодирлар қурдилар, кунига уч марта иссиқ овқат, кўрпа ва ошхона анжомлари билан таъминладилар. Кейинчалик улар ўз ватанларига Кобул ва Мозори-Шариф шаҳарларида қайтиб келишди. Уларни ташиш учун 11 та чартер рейслар ташкил этилди, дея хулоса қилди Фавқулодда вазиятлар қўмитаси бошлиғининг ўринбосари.\nАфғонистонда ҳукумат кучлари ва Толибон ўртасида қарама-қаршилик мавжуд. Улар қишлоқ жойларидаги муҳим ҳудудларни эгаллаб олдилар, шунингдек республиканинг йирик шаҳарларига қарши ҳужумни бошладилар. Афғонистон ҳукумати ва Толибон* ўртасида Қатар пойтахтида тинчлик музокаралари 2020 йил 12 сентябрда бошланди. 2020 йилда Вашингтон ва Толибон вакиллари Доҳада 18 йиллик урушда биринчи марта тинчлик битимини имзоладилар, бу эса хорижий қўшинларни Афғонистондан олиб чиқиб кетишни ва маҳбуслар алмашинувидан сўнг афғонистонлараро мулоқотни бошлашни назарда тутади.\n— Россияда ва бошқа бир қатор мамлакатларда тақиқланган ташкилот.\nTagged under: АФҒОНИСТОН, МИГРАЦИЯ, ТОЖИКИСТОН, қабул қилинг, ҚОЧҚИНЛАР


Ўзбекистон халқаро ташкилотни пахта бойкотини бекор қилишга чақирди\n22 октябр 2020, Тошкент вақти: 15:43\nCotton Campaign 2010 йилдан бери Ўзбекистонда мажбурий меҳнатга барҳам берилишини талаб қилиб келган.\nЎзбекистон ҳукумати аҳоли мажбурий меҳнатга жалб этилмаслиги борасида қўшимча кафолатлар берган тақдирдагина, халқаро брендлар ўзбек пахтасига бойкотни бекор қилиш масаласини кўриб чиқиши мумкин.\nCotton Campaign расмийлари 15 апрель куни Ўзбекистон бандлик ва меҳнат муносабатлари вазири Нозим Ҳусановнинг мазкур халқаро ташкилотга қилган мурожаатига мана шундай муносабат билдирди.\nНозим Ҳусанов Cotton Campaign халқаро коалициясининг ҳаммуассиси Беннет Фриман, Ишчилар ҳуқуқлари бўйича Халқаро Форумнинг ижрочи директори Жуди Герхард, Cotton Campaign координатори Эллисон Гиллга мамлакатда ишлаб чиқарилган пахтадан фойдаланиш учун бойкотни олиб ташлашни сўраб мурожаат қилди.\nВазирнинг айтишича, коронавирус пандемияси шароитида “Ўзбекистон меҳнат бозори мисли кўрилмаган босимга дуч келмоқда”.\n“Мамлакатимизда амалга оширилаётган кескин (чоралар) изоляция туфайли 150 минг фуқаро мажбуран ишсиз қолди, чет элдан қайтган 140 мингдан ортиқ фуқароларимиз доимий даромадларидан маҳрум бўлишди, 200 мингдан ортиқ оила қашшоқлик ёқасида”, дейилади мурожаатда.\nНозим Ҳусанов пахта бойкотини олиб ташланиши Ўзбекистондаги минглаб одамларни қашшоқликдан қутқариши ва миллионлаб одаимларни иш билан таъминлаши мумкинлигига эътибор қаратган.\n“ Ўзбекистон тўқимачилик саноати аҳоли бандлигини таъминлашда етакчи тармоқлардан биридир. Фақат ишлаб чиқаришда қарийб 7 000 корхонада 200 мингдан ортиқ аҳоли иш билан банд бўлганлиги боис бир миллион аҳоли барқарор даромадга эга. Дастлабки ҳисоб-китобларга кўра, ўзбек пахтасидан бойкот олиб ташланса, тўқимачилик маҳсулотларининг умумий экспорт ҳажми икки баробарга ортиши мумкин. Бу эса халқимиз учун зарур иш ўринларини яратади”, дейилади мурожаатда.\nЎзбекистон бандлик ва меҳнат муносабатлари вазири Нозим Ҳусанов мурожаатида 6 март куни президентининг «Пахтачилик соҳасида бозор тамойилларини кенг жорий этиш чора тадбирлари тўғрисида»ги қарори қабул қилингани ваЎзбекистон 2020 йилдан бошлаб пахта ишлаб чиқаришни, нархни ва мажбурий сотишни давлат томонидан тартибга солишдан воз кечгани таъкидланади.\nВазирга кўра, бу мажбурий меҳнатнинг олдини олишга қаратилган яна бир тарихий ҳужжат бўлган ва Ўзбекистон пахтачилик секторини ислоҳ қилишда давом этади.\n“Янги ислоҳотлар даврига ўтишда аҳолига зарур ўзгаришларни амалга ошириш учун коалиция томонидан имзоланган Uzbek Cotton Pledge мажбурияти доирасида ўзбек пахтасига қўйилган бойкотни олиб ташлашни сўрайман”, дейилади мурожаатда.\nCotton Campaign аъзоларидан бири бўлган Америка кийим ва пойабзал ишлаб чиқарувчилар ассоциацияси вице-президенти Нейт Херман мурожаатга муносабат билдирар экан, Озод Европа-Озодлик радиосига мана буларни айтди:\n“Биз Ўзбекистон мажбурий меҳнатга барҳам бериш йўлида эришган тарихий прогрессни тан оламиз. Лекин халқаро брендлар мажбурий меҳнатнинг ҳар қандай кўринишига тоқат қила олмасликларини эътиборга олиш лозим. Халқаро меҳнат ташкилоти 2019 йилги пахта теримида юз мингдан ортиқ одам мажбурий меҳнатга жалб қилинганини билдирган. Шундан келиб чиққан ҳолда, брендлар Ўзбекистон ҳукумат аҳоли мажбурий меҳнатга жалб этилмаслиги юзасидан қўшимча кафолатлар беришини истайди”.\nCotton Campaign ташкилоти мувофиқлаштирувчиси Эллисон Гилл ҳам Ўзбекистон ҳукумати мажбурий меҳнатга барҳам бериш йўналишида катта ишларни амалга оширди, деб ҳисоблайди.\n“Лекин фуқаролик жамияти ҳуқуқларини ва имкониятларини кенгайтириш, жумладан, мустақил нодавлат ташкилотларини рўйхатга олиш ҳамда мустақил ишлашига шароитларни яратиб бериш масаласи оқсамоқда. Биз ҳукуматни эркин ва фаол фуқаролик жамиятининг ривожланишига шароит яратишга чақирамиз”, деди Эллисон Гилл.\nCotton Campaign: Ўзбекистонда пахтага давлат буюртмаси бекор қилинганини олқишлаймиз, лекин...\nCotton Campaign Ўзбекистон бандлик ва меҳнат муносабатлари вазири мурожаатига яқин соатларда расмий баёнот билан жавоб қайтариши кутилмоқда.\nБош вазир ўринбосари Танзила Норбоева раҳбарлигидаги делегация халқаро ташкилотлар томонидан ўзбек пахтасига эълон қилинган бойкотни тўхтатиш масаласида музокаралар олиб бориш учун 2019 йил 4 февралда АҚШга борган эди.\nАҚШда бўлиб ўтган музокаралар натижасида ҳукумат халқаро Cotton Campaign коалицияси билан ҳамкорликда Ўзбекистон пахатасига байкотни бекор қилиш йўналишида амалга оширилиши лозим бўлган ҳаракатлардан иборат “йўл харитаси”ни ишлаб чиққан. “Йўл харитаси” Cotton Campaign коалициясига тақдим этилган.\nCotton Campaign делегацияси 2020 йилнинг февралида Ўзбекистонда бўлган ва ҳукумат расмийлари билан учрашган эди. Cotton Campaign пахта етиштиришда давлат якка ҳокимлигини тугатиш Ўзбекистон ҳукумати олдига улар қўйган йўл харитаси бўйича талаблардан бири эканини билдирган.\nХМТ: Ўзбекистонда мажбурий меҳнатни туғдираëтган тизимлар бутунлай йўқ қилинмади!


Италянча ош. Элдор Шомуродов ва «Женоа» ҳақида - Daryo\n08:09, 03.10.2020 124789\nЎзбекистон миллий терма жамоаси ҳужумчиси Элдор Шомуродовнинг А Серия вакили «Женоа»га ўтгани ҳақида хабар берилганди. Маълумки, Элдор А Серия, хусусан, «Женоа»да тўп сурадиган биринчи ўзбекистонлик футболчи эмас. Ундан олдин мазкур жамоада Илёс Зейтуллаев исмли (ўзбекистонлик) футболчи тўп сурган ва маълум даражадаги ютуқларга ҳам эришган. Шу муносабат билан «Sports.ru» сайтидаги «Ўзбек ошхонаси» блоги муаллифи Евдоким Раимов ўзбекистонлик футболчилар Элдор Шомуродов ва Илёс Зейтуллаев ҳақида ўз фикр-мулоҳазалари билан ўртоқлашибди. «Дарё» қуйида ушбу материални ўқувчиларга ўзбек тилида тақдим этади.\nИлёс Зейтуллаев ҳақида\nБир пайтлар оддийгина ўн ёшли бола эдим ва барча шу ёшдаги болалар сингари кечгача тўп ортидан қувардим. 2002 йилги Жаҳон Чемпионатида Роналдонинг ўйинларини томоша қилиб, соч турмагимизни уникига ўхшатишга ҳаракат қилардик. Ҳозир мен шуни англадимки, ўша пайтдаги Бразилия дарвозабони Маркос дунё юлдузи бўлгани учун эмас, балки мамлакатдаги энг зўри бўлгани учун асосий таркибдан жой олган экан.\nНега мен буни эслаб қолдим?\nЎша даврда ўзбек футболида Илёс Зейтуллаев номи пайдо бўлди. Ўшанда унинг кимлигини ва қандай кўринишга эгалигини билмасдим, аммо унинг «Ювентус»га ўтишининг ўзи мен бир олам қувонч эди. Тасаввур қилиб кўринг, ўзбек футболчиси телевизорда кўрган ўйинчиларингиз билан бир қаторда ўйнаса... Мен ҳозирги кунга келибгина Зейтуллаевнинг бошқа бирор сабаб билан эмас, балки кўплаб футболчилар билан бўлгани сингари шунчаки ўйнай олмаганини тушуняпман. Ҳаммага ҳам насиб этавермайди-ку, шундай эмасми. Кейинчалик эса Зейтуллаев шахсини паспортида ёшини «кичрайтирган»ини тан олган одам сифатида танидим. Одатда Ўзбекистонда бундай нарсалар ҳа деганда тан олинавермайди. Истисно тариқасида фақатгина Умид Аҳмаджонов федерация тепасида бўлган даврда футболчиларнинг оммавий дисквалификациясини кузатиш мумкин эди. Аммо у ерда ҳам тушунарсиз бўлса-да, ўзига хос қандайдир ўзгача фалсафа бор эди.\nҲозир Илёс Италияда мураббийлик курсларига ёзилган ҳолда эркин ҳаёт кечирмоқда. Унинг А Серияда муваффақиятсизликка учрагани эса унинг шахсий иши. Аммо факт ва фактлигича қолаверади. У кучли бешлик чемпионатларида ўйнаган биринчи ўзбекистонлик футболчи бўлиб тарихга кирган. Буни эса инкор этиб бўлмайди.\nЭлдор Шомуродов ҳақида\nҚатор йиллардан бери ўзбек футболчилари мунтазам равишда Россия Премьер Лигасида тўп суриб келаётган бўлса-да, Европа барибир ўзгача ўлчов. Россияга йўл олиш нисбатан осон бўлиб, одатда футболчиларимиз катта тўсиқларга дуч келмайди. Тил борасида деярли муаммо кузатилмайди, шунингдек, Гуccи тўпламлари учун ҳам бемалол МУМга бориш мумкин. Аммо негадир футболчиларимизнинг Ғарб томон йўл олиш уддалаб бўлмас топшириқдек гўё. Лекин мен қачондир бизнинг футболчилар ҳам топ-лигаларда ўйнашига, шартли «Саутҳэмптон», «Нитца» ва «Реал Сосьедад»ларга мухлислик қилишимизга ишонардим. Бир қанча вақт олдин Сардор Рашидов бунга ҳаракат қилиб ҳам кўрди, бироқ у бироз вақтдан бой берганди. У кетиши керак пайтда Қатарни танлаганди.\nЭлдор кетма-кет ўн бешта ўйинда гол ура олмади. Бунга фақатгина Европа Лигасида доирасида ўтказилган «Маккаби»га қарши ўйинда нуқта қўйилди. Валерий Карпин эса бу ҳолатни «карантин футболи» ва жамоанинг жисмоний ҳолати билан боғлади. Умуман олганда Элдор йил давомида ҳам ўтган мавсумдагидек фаол бўлмади.\nШунга қарамай ҳозир асосийси Элдорга ўзига бўлган ишончдир. «Женоа» ҳам ўз навбатида мукаммал клуб эмас. Клуб А Сериянинг ўртамиёна жамоаларидан бири ҳисобланади, аммо генуяликлар Элдорга ўзи хоҳлаган нарсани бериши мумкин – диққат марказида бўлиш ва асосий таркиб аъзосига айланиш. Ушбу мавсум олдидан жамоани бирданига уч нафар ҳужумчи тарк этди. Кристиан Куаме «Фиорентина»га, Андреа Пинамонти «Интер»га, Жанлука Лападула эса «Торино» сафига қўшилди. Шундай экан, буёғига ҳаммаси фақат Элдорнинг ўзига боғлиқ.\nТаъкидланишича, италянлар Элдорга йилига 600-700 минг евро таклиф қилмоқда. Трансфер нархи эса 9 миллион еврога баҳоланмоқда.\nЯна бир муҳим жиҳат шундаки, Элдор Италияга озми, кўпми шаклланган ва маълум муваффақиятларга эришган футболчи сифатида кетмоқда. Ҳатто Жасур Жалоллиддиновнинг фонида ҳам Шомуродов «Ростов»га анча кеч жўнаб кетганди. У Донда анча вақтгача ўйин амалиётига эга бўлишда муаммоларга дуч келди. Валерий Карпин бошчилигида эса Элдор футболчи сифатида ўсди, ўзига бўлган ишончи ортди, кўпроқ гол ура бошлади (энг муҳими). Шунга қарамай, Италияда унга осон бўлмаслиги аниқ. Италия футболи албатта, ҳозир 90 йиллардагидек ўта ҳимоявий тусда эмас. Бироқ даража ва футбол об-ҳавоси сезиларли даражада фарқ қилади. Агар Шомуродов ўз ривожланишидан тўхтамаса, Ўзбекистон миллий терма жамоаси ниҳоят ҳақиқий юлдуз ва етакчига эга бўлади.\nЮқоридаги сўзларга қайтсак, «Женоа»да олдин ҳам ўзбекистонлик футболчи 12 та ўйин ўтказишга улгурган. Мен эса шу тобда + 39 (10) 612831 («Женоа» клубининг телефон рақами) рақамига қўнғироқ қилиб, Сиёб бозоридаги сотувчи аёллар ўз нонларини энг мазалиси эканлигига ишонтиргани каби, ватандошимнинг нималарга қодир эканлигини айтишга ошиқяпман.\nШундан сўнг биз «ўзбек ошхонаси»нинг эскирмайдиган мавзуси – Жаҳон Чемпионати (Элдор Шомуродов бошчилигида) ҳақида суҳбатлашамиз!\n10:00, 29.09.2020 88363\n19:30, 22.09.2020 87506\n23:58, 17.05.2021 18056\n23:45, 17.05.2021 22277\n23:38, 17.05.2021 14690\n23:33, 17.05.2021 6965\n20:19, 16.05.2021 127767\n19:14, 16.05.2021 96710\n22:28, 16.05.2021 93149\n22:36, 16.05.2021 87825


«Суҳайл» сўзи енгилгина деган маънони ифода этади. Суҳайл ибн Амр келаётганини кўриб: «иш енгиллади» дедилар. (Яъни, Ислом ва мусулмонларга манфаат келтирадиган сулҳ қилишимиз энди осон бўлади, деган маънода).\nЯна имом Бухорий ва бошқа муҳаддис алломалар ривоят қилишган ҳадисда келади, Расулуллоҳ соллаллоҳу алайҳи ва саллам Ислом динига кирган гўзал исмли қабилалар ҳаққига дуо қилиб: «Ғифорни Аллоҳ Ўз мағфиратига олсин, Асламга Аллоҳ тинч-омонлик берсин…» деганлар.\nҒифор қабиласининг исми мағфират калимаси билан, Аслам қабиласининг исми салом – тинчлик калимаси билан ўзакдош сўзлардир.\nШунга ўхшаб, «Ихтиёр Бахтиёрович Абдуллаев» жаноблари МХХ раиси этиб таъйинланишидан биз ҳам яхши умид қиламиз. Мусулмон халқни ўз ихтиёрига қўйиб берилсин, ҳаммамиз бахтиёр бўлайлик, зеро барчамиз Абдуллоҳ (Аллоҳнинг қули)миз. Аллоҳнинг қуллари ўзгалар томонидан қул қилиб олинмаслиги керак.\nУстозимиз шайх Обидхон қори – Аллоҳ шифои комил ато этсин – суҳбатларидан бирида айтганларидек:\n«Инсон эркин бўлиб туғилган, эркин бўлиб яшасин!»\nМусулмон халқни ўз ихтиёрига қўйиб бериш қандай бўлади?\nҲеч бўлмаганда қуйидагича:\nИслом динини босимларсиз эмин-эркин ҳолимизда ўрганиб, ўргата олишимиз лозим;\nМХХ нинг мусулмонлар орасида фитна-иғво тарқатиши, халқни бир-бирига қарши қайраш ҳаракатлари тўхтатилиши керак;\nМХХ томонидан ўғирлаб кетилган уламолар ва барча мазлумларни тезроқ озод этиш. Ҳалок этилганларини очиқлаб, жасадларини қариндошларига қайтариш, жавобгар шахсларни адолатли маҳкама йўли билан жазолаш учун жиддий ҳаракат қилиш;\nСиёсий ғаразлар билан бир қанча инсонларнинг жонига уюштирилган суиқасд амалиётлари ортида турганларни ҳам адолатли маҳкамага тортиш.\nАллоҳ мазлум халқимизга тезроқ мукаммал нажот ва нусрат ато этсин …


Ватанпарварлик руҳида таълим беришга қаратилган Битим » O'zMU\nO'zMU » Yangiliklar » Ватанпарварлик руҳида таълим беришга қаратилган Битим\n3-11-2017, 09:18 | Ko'rishlar soni: 92 |\nВатанпарварлик туйғуси ёшлар қалбига таълим, илму-маърифат билан жо бўлади.\nМирзо Улуғбек номидаги Ўзбекистон Миллий университети талабалари ҳарбий соҳада ҳам таълим олишга катта қизиқиш билан қарайдилар.\nАйни пайтда ЎзМУ Ҳарбий кафедрасида кўплаб талаба-йигитлар муносиб таҳсил олаётганлари эътиборга моликдир.\nАна шу таълим жараёнини янада такомиллаштириш мақсадида Ўзбекистон Республикаси Мудофаа Вазирлиги Қуролли кучлар академияси ва Мирзо Улуғбек номидаги Ўзбекистон Миллий университети ўртасида ҳарбий таълим ва илм-фан йўналишида алоҳида Битим имзоланди.\nЎзМУ ректори Авазжон Мараҳимов ва мазкур Қуролли кучлар академияси раҳбари, Генерал полковник Қобил Бердиевлар соҳа тараққиёти йўлида ҳамкорликда амалга ошириладиган қатор вазифалар ҳақида келишиб олдилар. Хусусан, режага мувофиқ ташкил этиладиган конференциялар, семинарлар, симпозиум ва маҳорат дарслари шулар жумласидандир.\nБитим 8 та бўлимдан иборат бўлиб, унда ўзаро келишувнинг мақсадлари, фаолият йўналишлари, келишув шакллари, режалар, ўз аксини топган. Мудофаа Вазирлиги Қуролли кучлар академияси раҳбари генерал полковник Қобил Бердиевнинг таъкидлашича, бу Битим илмий-амалий кўмаклашиш келажакдаги соҳаларни ривожига катта ҳисса қўшиши аниқ. Ёшларни ватанпарварлик туйғуси руҳида тарбиялаш бўйича суҳбатлар, тақдимотлар ўтказиш, профессор-ўқитувчилар ўртасида ўзаро малака ва тажриба алмашиш келишув бандларида ўз ифодасини топган. Бу эса ҳар иккала таълим муассасаси ёшлари учун ҳамкорлик уфқларини очишига шубҳа йўқлиги алоҳида таъкидланди.\n– Бизнинг талабаларимиз она Ватанга муҳаббат ва садоқат руҳида камол топмоқдалар,– деди ЎзМУ ректори Авазжон Мараҳимов.– Улар танлаган соҳалари бўйича пухта билим эгаллаш билан бир қаторда тез-тез маънавий-маърифий тадбирларда иштирок этадилар. Айниқса, терроризм, эктремизм, гиёҳвандлик ва бошқа бало-қазоларга, интернет орқали амалга оширилаётган турли таҳдидларга қарши мафкуравий иммунитетни оширишга оид мавзуларда қилинган давра суҳбатлари, маърузалар ёшларда катта қизиқиш уйғотмоқда. Бугунги келишувда эришилган натижалар ҳам албатта ўз самарасини кўрсатади. Бу келишувдан кўзланган мақсад юртимизнинг равнақи, ёшларимизнинг интеллектуал салоҳияти ва жисмоний куч-қувватини янада оширишдир.\nЎзаро суҳбатдан сўнг Генерал полковник Қобил Бердиев ва бошқалар ЎзМУда яқинда ташкил этилган “Чингиз Айтаматов ва Ўзбекистон” экспозициясини кўздан кечирдилар.